
הוועדה המיוחדת ליישום הנגשת המידע הממשלתי ועקרונות שקיפותו לציבור

28/10/2015

הכנסת העשרים
מושב שני
<פרוטוקול מס' 8>
מישיבת הוועדה המיוחדת ליישום הנגשת המידע הממשלתי ועקרונות שקיפותו לציבור
יום רביעי, ט"ו בחשון התשע"ו (28 באוקטובר 2015), שעה 9:30
<סדר היום:>
<שקיפות הסכמים קואליציוניים בעלי משמעות תקציבית>
נכחו:

<חברי הוועדה:> 
סתיו שפיר – היו"ר
אורי מקלב

רועי פולקמן

חברי הכנסת:
יעל גרמן
דב חנין

מנואל טרכטנברג
מאיר כהן
עליזה לביא

שולי מועלם-רפאלי

איילת נחמיאס ורבין

קסניה סבטלובה

מיכל רוזין

<מוזמנים:> 
	שלמה בילבסקי
	–
	עו"ד, סגן ראש היחידה הממשלתית לחופש המידע, משרד המשפטים

	זמר בלונדהיים
	–
	עו"ד, משרד המשפטים

	מיכל אברהם
	–
	עו"ד, משרד המשפטים

	אסי מסינג
	–
	עו"ד, המשנה ליועץ המשפטי, משרד האוצר

	איתי טמקין
	–
	רכז מאקרו, אגף התקציבים, משרד האוצר

	ד"ר עופר קניג
	–
	עמית מחקר, המכון הישראלי לדמוקרטיה

	דורון סלע
	–
	אחראית קשרי ממשל, המכון הישראלי לדמוקרטיה

	שמואל דוד
	–
	יועץ, שתי"ל

	נועה רוזנפלד
	–
	המרכז להעצמת האזרח

	עמית שניצר
	–
	סגן מנהל חטיבת המידע, הכנסת


<ייעוץ משפטי: >
איתי עצמון
<מנהלת הוועדה:>
בת שבע פנחסוב
<רישום פרלמנטרי:>
אהובה שרון, חבר המתרגמים
<שקיפות הסכמים קואליציוניים בעלי משמעות תקציבית>
<היו"ר סתיו שפיר:>
בוקר טוב. 
<יעל גרמן (יש עתיד):>
בוקר טוב. גברתי היושבת ראש, אני רוצה לבקש הצעה לסדר.

אנחנו מדברים כאן על ועדה לשקיפות ואני מבקשת, יותר נכון דורשת, שאת תביאי לפנינו את ההסכם שנחתם בין המחנה הציוני, בין הבית היהודי והליכוד במסגרתו ויתרו על מה שהיה בבת עיניך, שזאת החטיבה להתיישבות, ונתנו לחתול ללקק את השמנת. אנחנו לא ראינו את ההסכם ולא יודעים מה כתוב בו. אנחנו רק יודעים שזאת הייתה הזדמנות חד פעמית לקיים את מה שאת נלחמת עליו כל השנה, לבוא ולראות מה קורה בחטיבה להתיישבות, לפתוח את הכול ולנסות ובאמת פעם אחת לרסן.

<היו"ר סתיו שפיר:>
אני אענה לך.

<יעל גרמן (יש עתיד):>
עוד לא סיימתי. אני רוצה לומר שאם אנחנו מדברים על שקיפות, זה הדבר הראשון שאת כיושבת ראש וכמי שנלחמת על שקיפות צריכה להביא לפנינו. לא יכול להיות שייחתם הסכם במחשכים בין מפלגת מרכז באופוזיציה, בין המחנה הציוני לבין שתי מפלגות בקואליציה כאשר הן מחלקות ביניהן את השלל, מקבלות את אל הג'ובים ואנחנו לא יודעים למה, מה הם קיבלו ואיך קיבלו. 

אני רוצה לציין עוד דבר אחד. אנחנו ביש עתיד, שאנחנו מאוד מעריכים את ההסתדרות הציונית - - -

<היו"ר סתיו שפיר:>
השתתפתם בכל הישיבות.

<יעל גרמן (יש עתיד):>
השתתפנו בכל. ברגע שבאו והציעו לנו, אנחנו היינו מספיק ישרים ומספיק הגונים כדי לבוא ולומר שאנחנו לא מוכרים את הערכים שלנו עבור ג'ובים. ויתרנו על כל הג'ובים כדי לשמור על הערכים וכדי לבוא ולומר לעם ישראל שאנחנו אוהבים את עם ישראל, אנחנו בעד העם היהודי אבל אנחנו לא נמכור את הערכים שלנו עבור ג'ובים.

<היו"ר סתיו שפיר:>
יעל, הנקודה הובנה.

<יעל גרמן (יש עתיד):>
אני לא יודעת על מה חתמתם וכמי שאמונה על השקיפות, אני דורשת ממך להביא את זה לכאן כדבר ראשון כדי שנראה שבאמת את מתכוונת לשקיפות, כי לדבר על שקיפות, על הסכמים קואליציוניים – זה חשוב, ואנחנו בעד, אבל קודם כל בן אדם שבא ומדבר על שקיפות, צריך קודם כל לבוא ולומר אני בא בידיים נקיות ולא עם שרץ טובלת בידו.

<היו"ר סתיו שפיר:>
תודה רבה.  הנאום הסתיים. תודה. קודם כל, צריך לציין והיה צריך לציין לטובת הגילוי הנאות שיש עתיד השתתפה בכל הישיבות.

<יעל גרמן (יש עתיד):>
וויתרה על כל הג'ובים.

<היו"ר סתיו שפיר:>
לא בהכרח.

<יעל גרמן (יש עתיד):>
בהכרח, בעובדה. הציעו לנו ג'ובים וויתרנו על כל הג'ובים. לא היינו מוכנים להיות חלק מהדיל הזה - - -

<היו"ר סתיו שפיר:>
את דיברת והקשבנו לך. את לא מנהלת את הישיבה וכעת אני אדבר.

<יעל גרמן (יש עתיד):>
כשמישהו אחר מנהל את הישיבה, את לא מדברת? להפך, אני חושבת שאת צריכה לתת דוגמה אישית ואת צריכה לתת זכות דיבור.

<היו"ר סתיו שפיר:>
נתתי לך זכות דיבור עוד לפני שפתחתי את הישיבה.

<יעל גרמן (יש עתיד):>
נכון, כי ביקשתי  להעלות את זה לסדר היום.

<היו"ר סתיו שפיר:>
פעם ראשונה שטרחת להגיע. אני נותנת לך תשובה. תקשיבי בבקשה בנימוס. אין צורך להתפרץ. אנחנו מנהלים ישיבות בוועדת השקיפות ומעולם לא הגעת לכאן. אני מברכת את חברי יש עתיד שהחליטו להגיע לוועדה. אנחנו מנהלים כאן דיונים רציניים, לא בצעקות, בניגוד לוועדות אחרות, ואנחנו מדברים איש איש בתורו.

<עליזה לביא (יש עתיד):>
למדנו את זה ממך בצורה מסודרת.

<היו"ר סתיו שפיר:>
אני לא זוכרת שישבת אתי בישיבות ועדה.

<עליזה לביא (יש עתיד):>
אנחנו ראינו אותך. טרחת שיראו את זה. ישבתי בוועדת הכספים ושמענו.

<יעל גרמן (יש עתיד):>
אנחנו לא רוצים כאן להתקיף אותך אישית ואין כאן שום דבר אישי.

<היו"ר סתיו שפיר:>
כבר התקפת אותי ואת אפילו לא מחכה לתשובה.

<יעל גרמן (יש עתיד):>
לא. אנחנו מדברים כאן על משהו עקרוני.

<היו"ר סתיו שפיר:>
את רוצה שאנחנו כולנו נחכה רגע עד שתסיימי לנאום או שאת רוצה לשמוע את התשובה?

<יעל גרמן (יש עתיד):>
אני סיימתי וביקשתי להעלות לסדר היום את ההסכם שהיה בין המחנה הציוני לבין הליכוד והבית היהודי, במסגרתו נמסרה החטיבה להתיישבות לבית היהודי ושם אפשר יהיה לעשות מה שרוצים ושקיפות לא תהיה. אנחנו רוצים לראות את ההסכם הזה כאן בוועדת השקיפות.

<עליזה לביא (יש עתיד):>
כל ההון הפוליטי שלך מבוסס על ההסכם הזה. כל הדרך שלך לבוא ולהתברג בצמרת הרשימה, זה בדיוק על העניין הזה.

<היו"ר סתיו שפיר:>
אני יודעת שזה מאוד נוח ליש עתיד לבוא ולנסות להופיע כאבירי - - -

<עליזה לביא (יש עתיד):>
את יושבת בראש ועדה עכשיו.

<היו"ר סתיו שפיר:>
הקשבתם  למשהו שאמרתי? עכשיו תהיו בבקשה בשקט ותכבדו את זכות הדיבור שלי.

<עליזה לביא (יש עתיד):>
אנחנו רוצים לדעת למה ההסכם לא שקוף.

<היו"ר סתיו שפיר:>
לא, את לא תגידי לי מה את רוצה. 

<עליזה לביא (יש עתיד):>
אני כן אגיד מה שאני רוצה. זאת זכותי.

<היו"ר סתיו שפיר:>
נכון, תירשמי לדיבור וניתן לך את רשות הדיבור. יעל הבהירה את דבריה. כולם יקבלו את רשות הדיבור. חברים, באתם להתפרץ לדיון? תכבדו בבקשה את הדיון. פעם ראשונה שאתם נוכחים כאן.

<יעל גרמן (יש עתיד):>
תכבדי גם את אותנו.

<היו"ר סתיו שפיר:>
אני כיבדתי אותך. נתתי לך לדבר ראשונה עוד לפני שפתחתי את השיחה.

<יעל גרמן (יש עתיד):>
אנחנו רוצים שתעלי את זה לסדר היום.

<היו"ר סתיו שפיר:>
זה יעלה לסדר היום. מספיק עם ההתנשאות הזאת מצד יש עתיד, המפלגה שהעבירה במשך שנתיים מאות מיליוני שקלים לחטיבה להתיישבות.

<עליזה לביא (יש עתיד):>
המפלגה שלך עושה קרקס. עשיתם קרקס והון פוליטי, את ובוז'י הרצוג. מכרתם ג'ובים. עשיתם קרקס של ג'ובים ואנחנו לא בסדר? אנחנו לא בסדר.

<יעל גרמן (יש עתיד):>
אנחנו ויתרנו על הג'ובים.

<עליזה לביא (יש עתיד):>
אנחנו חלק מהקרקס הזה?

<יעל גרמן (יש עתיד):>
היחידים שוויתרו על הג'ובים, אלה אנחנו.

<היו"ר סתיו שפיר:>
תאמרו לי כאשר הפסטיבל של יש עתיד הסתיים.

<יעל גרמן (יש עתיד):>
אתם חילקתם ביניכם את כל העוגה.

<היו"ר סתיו שפיר:>
אנחנו בישיבה על ההסכמים הקואליציוניים. בהמשך להנחיות היועץ המשפטי לממשלה שהוגשו במרץ.

<יעל גרמן (יש עתיד):>
את לא מתייחסת להצעה לסדר שלי.

<היו"ר סתיו שפיר:>
אני אתייחס. ודאי שאני אתייחס.

<יעל גרמן (יש עתיד):>
אני מבקשת שתייחסי.

<היו"ר סתיו שפיר:>
תמתיני בסבלנות.

<יעל גרמן (יש עתיד):>
את מדברת על נימוס. הנימוס האלמנטרי של יושבת ראש הוא להתייחס להצעה לסדר שלי.

<עליזה לביא (יש עתיד):>
תציגי את ההסכם. מה הבעיה? את הרי נלחמת על זה. זה ה-DNA שרצית לרכב עליו. למדנו את זה ממך. את הבאת את השיטה המכוערת הזאת לכנסת, להצהיר ואחרי כן לרמות. אז קדימה.

<היו"ר סתיו שפיר:>
את לא תגררי אותי לוויכוח הזה.

<עליזה לביא (יש עתיד):>
קדימה. תחפשי את מה שמבקשים ממך.

<יעל גרמן (יש עתיד):>
אנחנו לא רוצים להתווכח.

<עליזה לביא (יש עתיד):>
בשביל זה התחננת להקים את הוועדה הזאת.

<יעל גרמן (יש עתיד):>
נכון.

<עליזה לביא (יש עתיד):>
התרפסת. רצת ליושב ראש הבית, ליושב ראש המפלגה שלך, והקמתם את הוועדה הזאת, למה? למה הקמתם את הוועדה, כדי לקבל מהם ועדה? למה? איך את לא מתביישת לרכב גם על גלי המחאה - - -

<יעל גרמן (יש עתיד):>
אני ביקשתי הצעה לסדר.

<היו"ר סתיו שפיר:>
אתם לא נותנים להשלים משפט. אנחנו  לא מתנהלים כאן כמו בוועדות כאלה. אנחנו מתנהלים כאן בנימוס.

<יעל גרמן (יש עתיד):>
אז תתייחסי להצעה  לסדר. אני מבקשת.

<היו"ר סתיו שפיר:>
אני אפתח את ישיבת הוועדה. נתתי לך לדבר לפני. אני אפתח את ישיבת הוועדה.

<יעל גרמן (יש עתיד):>
אנחנו ממתינים.

<היו"ר סתיו שפיר:>
תשבו כאן בסבלנות. כל פעם שאתם רוצים לצעוק, תצעקו ואנחנו נשתוק וכולנו נחכה לכם.

<יעל גרמן (יש עתיד):>
לא. אנחנו נחכה שזה יעלה לסדר היום כדבר אלמנטרי בוועדה שנקראת ועדת השקיפות.

<היו"ר סתיו שפיר:>
רציתי להצטרף לישיבה מאוד חשובה של חברתכם בוועדה לביקורת המדינה, רציתי מאוד להגיע לשם בעוד שעה ולהשתתף בחלק מהישיבה שלה, אבל אני מבינה שזה  יצטרך לחכות להתלהמות ולקרקס של יש עתיד.
<יעל גרמן (יש עתיד):>
הקרקס היה בזמן שאתם עשיתם את הדילים וחילקתם ג'ובים. זה קרקס.

<היו"ר סתיו שפיר:>
אני לא אפריע לך.

<יעל גרמן (יש עתיד):>
אנחנו לא עשינו קרקס.

<היו"ר סתיו שפיר:>
אם את רוצה  לכבד ולשמוע תשובות - - -

<יעל גרמן (יש עתיד):>
אנחנו באנו ואמרנו שאנחנו בעד העם היהודי ואנחנו בעד הציונות אבל אנחנו נגד חלוקת ג'ובים. זה מה שאנחנו עשינו. זה לא קרקס.

<עליזה לביא (יש עתיד):>
אני רוצה להבין אם את יכולה לחזור על הרציו. את אמרת שאנחנו פעם ראשונה כאן. למה הוועדה הזאת קיימת? כדי לבוא ובעזרתך - - -

<היו"ר סתיו שפיר:>
תודיעו לי כשסיימתם את הנאום.

<עליזה לביא (יש עתיד):>
לחשוף. אנחנו מבקשים לחשוף את הדיל. אנחנו מבקשים  לחשוף. מה ביקשנו? ביקשנו שתחשפי את זה. זאת כל הבקשה שלנו.

<יעל גרמן (יש עתיד):>
במסגרת ועדת השקיפות.

<עליזה לביא (יש עתיד):>
הרי לשם כך הוקמה הוועדה.

<יעל גרמן (יש עתיד):>
לשם כך היא נועדה.

<עליזה לביא (יש עתיד):>
באת, הבאת רעיון, קדימה, בואו, שקיפות, כלי נהדר, רכבת עליו, אז בואי תעני לנו.

<יעל גרמן (יש עתיד):>
לא רק זה. לפני שבאים ומבקשים שקיפות מאחר, באים ואומרים אני בא בידיים נקיות.

<עליזה לביא (יש עתיד):>
אבל אין ידיים נקיות. יעל, איזה ידיים נקיות? על מה את מדברת? נו, באמת.

<יעל גרמן (יש עתיד):>
בואי נראה. אולי הדיל הזה הוא כשר והכול בסדר. אם יושבת ראש ועדה לא חושפת דיל שעשה יושב ראש  המפלגה שלה, היא בידיים לא נקיות.

<עליזה לביא (יש עתיד):>
אמנם הם שינו את השם למחנה הציוני, אבל הדפוסים המכוערים מאז קום המדינה הם אותם דפוסים. מה שאנחנו רואים כאן, זה בדיוק תלמידה נאמנה לשיטה המכוערת והנבובה. זה שהיא באה עם המקל הזה של אני רוצה את ועדת השקיפות, אני רוצה את ועדת השקיפות, איפה הציונות שכל כך התפארתם בה? איפה הניקיון שרצית להביא? אולי לדקלם את יודעת יקירתי, ואל תדברי על המסרים שלנו, כי הכיעור הוא בהתגלמותו. אם את יושבת בראש ועדה שדרשת להקים אותה, תחשפי. תחשפי את הכיעור הזה.

<יעל גרמן (יש עתיד):>
אנחנו רוצים לדעת איזה דיל נרקם במחשכים שנתן לחתול ללקק את השמנת בחטיבה להתיישבות.

<עליזה לביא (יש עתיד):>
המחנה הציוני. אלק. 

<מאיר כהן (יש עתיד):>
אנחנו מחכים למוצא פיך.

<עליזה לביא (יש עתיד):>
הציונות היא למכור את המוסדות הלאומיים.

<היו"ר סתיו שפיר:>
אני עכשיו אפתח את ישיבת הוועדה ואני אדבר. בכל פעם שתתחילו להתפרץ, אתן יכולות לדבר כמה שאתן רוצות, אני לא אעיף אתכן מהוועדה, אני לא מתנהלת כך, אנחנו כאן מתנהלים בנימוס ועושים דיון רציני.

<יעל גרמן (יש עתיד):>
צודקת. למה להעיף? יש זכות דיבור. את בוודאי לא סותמת פיות.

<היו"ר סתיו שפיר:>
נכון, ולא קיבלתן את זכות הדיבור. קיבלת את זכות הדיבור, עוד לפני, ואחר כך התפרצתן.

<יעל גרמן (יש עתיד):>
אבל לא קיבלתי תשובה.

<היו"ר סתיו שפיר:>
לא כיבדתן אותי. ההתנהלות הזאת היא התנהלות, מעבר לפוגענית, היא ממש קרקס. אני מנסה בכל הצעדים שלי להוות דוגמה איך כנסת צריכה להתנהל וכשצריך להגיע לצעקות, זה מאוד מאוד כואב לי.

<יעל גרמן (יש עתיד):>
את לא ענית לנו. אני לא רוצה לצעוק. אני רוצה לדבר בשקט אבל אני ביקשתי.

<היו"ר סתיו שפיר:>
כל זמן שאת מדברת, אני אשתוק.

<יעל גרמן (יש עתיד):>
בסדר. אני ביקשתי וציפיתי שתעלי את הנושא לסדר היום ואת לא מעלה אותו. את מתעלמת ממני. את גם פוגעת בי.

<מאיר כהן (יש עתיד):>
כשאת צועקת בוועדת הכספים, אנחנו מקבלים את זה בהבנה. את צועקת, מנופפת ידיים, מוציאים אותך כל שבוע ואנחנו מקבלים את זה בהבנה. אנחנו לא אומרים לך שזה קרקס. אנחנו מסתכלים עליך ומכבדים. אפילו לפעמים את עושה את זה בצורה חיננית וזוכה לכותרת.

<היו"ר סתיו שפיר:>
תודה רבה על החינניות.

<מאיר כהן (יש עתיד):>
בבקשה. אנחנו לא רואים בזה קרקס. 

<היו"ר סתיו שפיר:>
מספיק.  מספיק. מה שקרה כאן, זה קרקס שלא מכבד את הכנסת.

<מאיר כהן (יש עתיד):>
את תגידי קרקס ואנחנו נמשיך להגיב.

<היו"ר סתיו שפיר:>
כל אחד ידבר בזמן שהוא יקבל את זכות הדיבור. אני כעת אפתח את הישיבה ואני גם אתייחס לשאלה שלך גברת גרמן. אין שום בעיה.

<עליזה לביא (יש עתיד):>
חברת הכנסת גרמן בשבילך, יקירתי.

<יעל גרמן (יש עתיד):>
בסדר גמור. את יכולה לקרוא לי גם יעל. זה בסדר גמור.

<עליזה לביא (יש עתיד):>
היא יכולה לקרוא לך יעל אבל היא לא תקרא לך גברת גרמן. אולי גם המורה גרמן? תפסיקי, יעל.

<יעל גרמן (יש עתיד):>
גם זה בסדר. אין לי בעיה גם עם המורה.

<עליזה לביא (יש עתיד):>
מורה זה מקצוע מאוד מכובד. אין לי תעודת הוראה ולא רוצים לתת לי. אני ביקשתי להיות מורה.

<היו"ר סתיו שפיר:>
חלפו כבר עשר דקות. אתם רוצים לנהל ישיבה או לא?

<מאיר כהן (יש עתיד):>
את ממש לא צריכה לכעוס. 

<היו"ר סתיו שפיר:>
הסיבה שהתכנסנו היא משום ההנחיות שהוציא היועץ המשפטי לממשלה בעקבות פרשת ישראל ביתנו שנחשפה במהלך מערכת הבחירות האחרונה. הפרשה הזו לא הייתה הפתעה. מי שעקב אחר מה שקורה, ההשתוללות שמתרחשת בוועדת הכספים אחרי העברת התקציב, אותה השתוללות סביב העברות תקציביות שמשנות 87 אחוזים מסעיפי תקציב המדינה ולא משאירות אבן על אבן בתקציב ומאפשרות כר נרחב לשחיתות פוליטית, בין אם באמצעות הפקידות המקצועית, משרד האוצר, ובין אם באמצעות פוליטיקאים, בין אם באמצעות שרים, בין אם באמצעות יושב ראש ועדת הכספים וחברי הכנסת בוועדת הכספים, כולל לפעמים האופוזיציה,  התנהלות שאני באופן אישי נדהמתי לראות אותה.

<עליזה לביא (יש עתיד):>
אבל אתם מכרתם את החטיבה להתיישבות לבית היהודי. אני לא מבינה. 

<היו"ר סתיו שפיר:>
תתייחסי לזה ברשות הדיבור שלך.

<עליזה לביא (יש עתיד):>
למה את נדהמת? אני רוצה להבין למה את נדהמת. הרי אתם מכרתם את החטיבה להתיישבות. אתם מכרתם אותה.

<יעל גרמן (יש עתיד):>
כדי לקדם את  יושב הראש של קק"ל.

<עליזה לביא (יש עתיד):>
קיבלתם בתמורה את דני עטר כיושב ראש קק"ל. מה יותר מזה יקירתי?  לא צריך שקיפות בשביל זה. המכירה מתגלמת בשיא כיעורה ואת חלק מהדיל המכוער הזה. איך את יכולה בכלל לבוא ולדבר על יושרה?

<יעל גרמן (יש עתיד):>
אולי את לא חלק אבל בואי תעזרי לנו לבדוק.

<עליזה לביא (יש עתיד):>
בוודאי שאת חלק.

<יעל גרמן (יש עתיד):>
אולי לא? אולי זה היה בניגוד לדעתה. אולי היא התנגדה? אבל שתראה לנו את זה.

<היו"ר סתיו שפיר:>
הנקודה הובהרה. 

הסיפור הזה הוא סיפור שמאפשר כר נרחב לשחיתות פוליטית.

<עליזה לביא (יש עתיד):>
אי אפשר לפתוח דיון ולדבר על מה שקורה בוועדת הכספים שאת חלק ממפלגה שעושה את זה. את מביאה את זה, את ממחישה את זה, הציבור כאן תוהה על מה הוקמה ועדה. לשם מה שמו לך אנשי מקצוע? שקיפות על מה? איך את לא מתביישת לקבל כספי ציבור ולהקים ועדה בכנסת כשאת בעצמך לא חושפת כאן את מה שאת יודעת שאנחנו רוצים לדעת? איך את מעזה? אלה כספי ציבור. את באת בשם הטהרנות והטהרנות והטהרנות, קיבלת על זה את המקום הרביעי שלך ברשימה ואת יודעת את זה. אז איך את מעזה להקים ועדה בכנסת שעולה המון כסף ואת לא נותנת לנו את המידע? תסבירי.

<יעל גרמן (יש עתיד):>
בואי תשיבי לנו ואחר כך תוכלי לנהל את כל הדיונים.

<עליזה לביא (יש עתיד):>
מה התועלת? על מה הקמת את הוועדה הזאת?

<היו"ר סתיו שפיר:>
אני מבטיחה בסוף דבריי לענות על השאלה שלכם שגם אני מחכה לתשובה בעניינה. זה יכול להפתיע אתכם ואולי לא.

<יעל גרמן (יש עתיד):>
לא. זה לא יפתיע אותי.

<מאיר כהן (יש עתיד):>
אני מתחייב שבפגישה הבאה יהיה כאן דיון על ההסכמים האלה.

<היו"ר סתיו שפיר:>
אני אתן לכם לדבר אבל אני לא אענה לשאלות שלכם עד שלא תתנו לי לסיים את  פתיחת הישיבה.

<מאיר כהן (יש עתיד):>
האם תהיה כאן  ישיבה סביב ההסכמים הקואליציוניים בין המחנה הציוני לבין שאר המפלגות לגבי המוסדות הציוניים?

<היו"ר סתיו שפיר:>
אני אפרוס את הדרכים בהם הדבר הזה עובד. 

<מאיר כהן (יש עתיד):>
שהכניס למוסדות האלה עשרות פקידים שמרוויחים פי שניים מחברי כנסת. 
<יעל גרמן (יש עתיד):>
וימשיך עם חלוקת הכספים מתחת לשולחן.

<מאיר כהן (יש עתיד):>
שמחזיקים  לשכות ברחבי העולם.

<יעל גרמן (יש עתיד):>
והכול במחשכים.

<היו"ר סתיו שפיר:>
הקולות שלכם חזקים מהקול שלי. כשאתם מתפרצים, ישמעו אתכם וזה בסדר. אתם רוצים לדבר.

<מאיר כהן (יש עתיד):>
לא התפרצתי.

<יעל גרמן (יש עתיד):>
תתייחסי אלינו.

<מאיר כהן (יש עתיד):>
אני שואל אותך ואנא, תעני לי. זאת הצעה לסדר. האם בשבוע הבא יהיה כאן דיון על המוסדות הציוניים ועל ההסכמים המכוערים שנעשו?

<היו"ר סתיו שפיר:>
הכול ייענה בסיום דברי. תיאזרו בסבלנות. 

<יעל גרמן (יש עתיד):>
בואי תתחילי עם זה.

<היו"ר סתיו שפיר:>
לא. אני אסיים עם זה. את לא תגידי לי איך לנהל את הישיבה שלי. תודה. את רוצה להרוס את הישיבה? אין בעיה.

<יעל גרמן (יש עתיד):>
אני לא. ממש לא.

<עליזה לביא (יש עתיד):>
אני צריכה להיות בדיון בוועדה אחרת.

<היו"ר סתיו שפיר:>
אז לכי לדיון בוועדה אחרת.

<עליזה לביא (יש עתיד):>
לא. אני לא אלך לוועדה אחרת כי נעשה כאן מעשה גזל של הציבור. להקים ועדה באמתלה של לבוא ולתת שקיפות. זאת מנהלת ועדה, זה תקציב. אם את באת בשם ודרשת להקים ועדה שלא הייתה, תני לנו את המינימום שמגיע לנו כחברי כנסת.

<היו"ר סתיו שפיר:>
יהיה לך שם כנלחמת בשחיתות. זה מצוין.

<עליזה לביא (יש עתיד):>
אמנם את צעירה ממני ויכולה להיות הילדה שלי, אבל למדתי את הכול ממך.

<יעל גרמן (יש עתיד):>
יש עתיד ניהלה מאבק בשחיתות לכל אורך הדרך. אנחנו מובילים את כל הנושא.

<מנואל טרכטנברג (המחנה הציוני):>
אפשר להגיד  משהו? אני שומע את הדברים האלה ולרגע תהיתי מאיפה זה בא, עד שהסתכלתי על הפנים וראיתי שזה מגיע מיש עתיד. אני פשוט נדהם לשמוע. איך את מעזה לקרוא לה ילדה שלי? הבת שלי? מה זה?

<עליזה לביא (יש עתיד):>
אמרתי שהיא יכולה להיות בגיל של הבת שלי.

<מנואל טרכטנברג (המחנה הציוני):>
זה כל כך פטרוני. את יכולה להיות הבת שלי, אז מה? 

<יעל גרמן (יש עתיד):>
פרופסור טרכטנברג, אנחנו לא רוצים לרדת לרמות האלה.

<מנואל טרכטנברג (המחנה הציוני):>
יש עתיד עושים כאן לינץ' ביושבת ראש  אותה אני רואה בוועדת הכספים. 

<עליזה לביא (יש עתיד):>
היא אמרה לפתוח לשקיפות.  מה אנחנו מבקשים?

<מנואל טרכטנברג (המחנה הציוני):>
אתם עושים בצורה פראית. תתביישו לכם. מאיר, אני מכבד אותך. ישבתי כאן ולרגע לא הבנתי מי יושב כאן לידי. סוף סוף אתה בונה כאן משהו טוב בכנסת ואתם מתנהגים כאילו מה? באמת. כל מה שאני שומע על הפוליטיקה ולמה אני באתי אליה, אני שומע אתכם. פוליטיקה חדשה, נקייה.

<יעל גרמן (יש עתיד):>
נכון. אנחנו לא לקחנו חלק בחלוקת הג'ובים.

<מנואל טרכטנברג (המחנה הציוני):>
תנו לה לנהל את הישיבה. תנו לה לעשות את מה שהיא עושה.

<עליזה לביא (יש עתיד):>
היא הציבה דגל של שקיפות.

<מנואל טרכטנברג (המחנה הציוני):>
באמת, תתביישו לכם.

<עליזה לביא (יש עתיד):>
אתה איש אקדמיה. כל מה שאנחנו רוצים זה  קוהרנטיות.

<מנואל טרכטנברג (המחנה הציוני):>
אתם אימפוטנטים בכנסת, באופוזיציה, אז אתם נטפלים למפלגת העבודה?

<עליזה לביא (יש עתיד):>
אתה מעיר לי על איך אני מדברת? תראה איזה דברים אתה אומר. תראה באיזה מלים אתה בוחר להשתמש.

<מנואל טרכטנברג (המחנה הציוני):>
אימפוטנטים פוליטיים. נכון. אימפוטנטים פוליטיים. אני אחזור על זה פעם שלישית.

<היו"ר סתיו שפיר:>
תודה רבה לכולם. מספיק. אני לא רוצה לצעוק היום. מספיק. תודה רבה לכולם. 

<מנואל טרכטנברג (המחנה הציוני):>
פעם ראשונה שאני מתפרץ.

<מאיר כהן (יש עתיד):>
סליחה, אנחנו לא באנו להתפרץ. אנחנו באנו לבקש דבר אחד. 
<מנואל טרכטנברג (המחנה הציוני):>
תבקשו.

<מאיר כהן (יש עתיד):>
ביקשנו.  כל מה שביקשנו זה שבהסכמים המכוערים האלה שהיו במוסדות הציוניים, ביקשנו שהם יהיו כאן. זה הכול.

<מנואל טרכטנברג (המחנה הציוני):>
אתם פתחתם כאן בהתקפה אישית על יושבת הראש.

<יעל גרמן (יש עתיד):>
לא. זה לא אישי. להפך. אני חושבת שהיא בעד זה.

<מנואל טרכטנברג (המחנה הציוני):>
אי אפשר לעבור על סדר לסדר היום. היא הייתה כאן לבד ועבדה בפרך? באמת. מה זה הדבר הזה? שלושה-ארבעה חברי כנסת מתנפלים עליה.

<מאיר כהן (יש עתיד):>
אם חברת הכנסת סתיו שפיר מבטיחה שבפורום הטוב הזה שהיא מנהלת בצורה טובה ההסכמים יבואו לכאן, בזה נגמר העניין.

<יעל גרמן (יש עתיד):>
זה מה שביקשנו.

<מאיר כהן (יש עתיד):>
בזה נגמר העניין.

<היו"ר סתיו שפיר:>
תודה לכל מפגיני השקיפות ולכל הפמיניסטיות מעוררות ההשראה שהגיעו לוועדה. זה ממש לכבוד לצפות בהתרחשות הזאת ועכשיו אני אמשיך את דבריי. כל פעם שתרצו להפריע ותפריעו, בבקשה. אם כך אתם רוצים לנהל את הישיבה, בסדר. זה מאוד לא מכבד את הכנסת, מאוד לא  מכבד את הוועדה הזאת שעובדת תמיד בצורה מאוד שקטה ומאוד מעמיקה. אם הייתם טורחים להגיע לכאן, הייתם רואים זאת.

<מאיר כהן (יש עתיד):>
אני מאוד מקווה שיותר לא נראה אותך צועקת בוועדת הכספים ולא מפוצצת שום ועדה. באמת, נו, את טובלת ושרץ בידך? סליחה. את באה לוועדות וצורחת, וכשמישהו עושה את זה אצלך בוועדה, הוא הופך להיות לא מכבד? באמת.

<היו"ר סתיו שפיר:>
לא השתתפת בהרבה מאוד  ישיבות כאלה וחבל שאתה משמיץ.

<מאיר כהן (יש עתיד):>
אני לא משמיץ. יש לי הרבה הערכה, אבל באמת, מה, צעקו כאן וזהו? את צועקת כל הזמן. כל ישיבה שאני בא, את צועקת.

<היו"ר סתיו שפיר:>
הנקודה הובהרה.

<עליזה לביא (יש עתיד):>
אני רוצה - - -

<היו"ר סתיו שפיר:>
לא. שום דבר. עליזה, מספיק.

<עליזה לביא (יש עתיד):>
אנחנו באנו אליך - - -

<היו"ר סתיו שפיר:>
לא. אני אסיים להגיד את דבריי ובסוף דבריי את תשמעי גם את תשובתי לעניין שלכם. תתפלחאי, אני אזמין אתכם גם לישיבות המדוברות.

<יעל גרמן (יש עתיד):>
אנחנו נבוא.

<היו"ר סתיו שפיר:>
עכשיו תקשיבו למה שאני אומרת. תודה.

הגיעו לכאן נציגי משרד המשפטים ונציגי משרד האוצר. אנחנו מאוד שמחים שהם באו מאחר והסיבה שאנחנו התכנסנו כאן היום היא להבין איך במהלך השנה, אחרי שהתקציב יעבור, אנחנו נוכל באמת לחשוף כל הסכם קואליציוני בשוטף. בהסכם קואליציוני אני מתכוונת כמובן גם להסכם פוליטי שיגיע לשולחן הוועדה בדמות של כספי מסים שעוברים  בדמות של תקציבים פוליטיים שמגיעים לוועדת הכספים.

אני רוצה לפרט חלק מהשיטות בהן זה עובד ואותן גם ראינו מסתבכות בתוך פרשת ישראל ביתנו שאנחנו עדיין לא מכירים את תוצאותיה. בשביל להעביר חוק מסוים, למשל חוק מע"מ אפס  - - -

<יעל גרמן (יש עתיד):>
את מתכוונת לתת לי תשובה בשלב מסוים?

<היו"ר סתיו שפיר:>
כן. בתוך כמה דקות תקבלי תשובה.

ברגע שמועבר חוק מסוים, למשל חוק מע"מ אפס שהייתה לו התנגדות רבה בקדנציה הקודמת, ומגיע יושב ראש ועדת כספים, ועדה שאמורה להעביר את החוק, ועל מנת לקיים את הישיבות באותו חוק הוא דורש תקציבים משר האוצר ושר האוצר פעם אחר פעם מתקפל ונותן לו את התקציבים והתקציבים האלה מועברים למטרות שחלקן מטרות פוליטיות וחלקן מטרות  מגזריות, בין אם זה להעביר למשל לחטיבה להתיישבות שמעבירה עשרות מיליוני שקלים  - מעבר לחלוקה הלא הוגנת הגיאוגרפית שהיא עושה שם – לגרעינים ולמוסדות תורניים שפועלים בכלל במרכז הארץ ומספקים שירותי דת ואיזו הפתעה, בראשם עומדים בכירים ביותר במפלגת הבית היהודי שמקבלים תקציב ישיר מקופת המדינה באמצעות החטיבה להתיישבות בצורה כזאת של הסכם פוליטי, אותי מעניין - - -
<יעל גרמן (יש עתיד):>
יכולת למנוע את זה. זה בדיוק מה שאפשר היה למנוע.

<עליזה לביא (יש עתיד):>
זה ה-DNA שלך. רוצים לראות בך שותפה. מישהו תפר, תהיי שותפה ותעזרי לנו לחשוף את העסקה  הזאת.

<היו"ר סתיו שפיר:>
ראש מועצה מקומית למשל יודע שהוא אמור לקבל תקציב בגלל הבטחה שהוא קיבל משר או אפילו מראש הממשלה בכבודו ובעצמו. הוא יודע והוא ממתין לקבלת התקציב הזה ובמהלך השנה הוא כל פעם נדרש להגיע לאותם פקידים באוצר או לשר ולבקש את התקציב ופתאום נוחתת עליו בקשה: אתה זוכר שהעברתי לך תקציבים? אומר לו השר או חבר הכנסת או מי שזה לא יהיה, אולי יש מישהו שמחפש עבודה במועצה שלך, תן לו, הוא פעיל שלנו, תן לו להיכנס.

<יעל גרמן (יש עתיד):>
זה פלילי.

<היו"ר סתיו שפיר:>
נכון. זאת הפרשה. זה חלק ממה שהגיע לפרשת ישראל ביתנו, לפי השמועות שאנחנו מכירים. אנחנו לא מכירים את הפרטים. לתוך זה נכנסו ההנחיות החדשות של היועץ המשפטי לממשלה, הנחיות שאני חייבת להודות שמקריאה בהן, יש גם כמה דברים טובים ויש גם כמה דברים שהם נאמרים בשם השקיפות אבל קשה להגיד שהם שקיפות. למשל, העובדה שהסכמים קואליציוניים נכנסים לתוך בסיס תקציב, זה אמנם דבר חיובי אבל צריך לציין בבסיס התקציב מה נובע מהסכמים קואליציוניים, או בעיות אחרות שהן לא פתירות בתוך המסמך הזה. כמובן שהפסיקות המוקדמות של בג"ץ בנושא גם אמרו באופן מפורש שהסכמים קואליציוניים לא צריכים לתת שום טובת הנאה למפלגה או למטרה פוליטית. איך הדברים האלה נמנעים בתוך הסכם  פוליטי בין מפלגות בשוטף ולא רק מה שנחתם בתוך ההסכם הקואליציוני עם כינון הממשלה. 

שאלה נוספת שאני רוצה להפנות למשרד המשפטים. בתוך ההסכמים הקואליציוניים – והעברנו לכם את ההסכמים הקואליציוניים האחרונים – יש הרבה מאוד סעיפים שהם לא סעיפים תקציבים, לפחות לא לכאורה, לא מצוינים בהם סכומים, אי אפשר לעמוד על התקציב שלהם, וברגע שהדבר הזה יגיע לכדי מימוש במהלך השנה, כאשר המפלגה שחתמה על ההסכם תרצה לקבל  את בקשתה שהיא קיבלה במסגרת חתימה על ההסכם, איך  במקרה הזה תימנע העברה של כספים פוליטיים.

<עליזה לביא (יש עתיד):>
ביום של הבחירות ראיתי אותך בכנסת ואני מניחה שכנראה לא היית חלק מכל מה שהיה. הייתי מלאת הערכה אליך. ראיתי אותך בכנסת. היית בודדה מבין המחנה שלך, מבין המפלגה שלך, והסתכלתי עליך. דווקא בגלל זה אני כאן כי אני יודע עד כמה זה ה-DNA שלך ואני מאוד מעריכה אותך בעבודה.

<היו"ר סתיו שפיר:>
תודה על ההערכה.

<עליזה לביא (יש עתיד):>
אבל תעזרי לנו. תעזרי לנו.

<היו"ר סתיו שפיר:>
אם הייתן מגיעות לישיבות הקודמות, הייתן רואות שאנחנו הודענו שנקיים ישיבה מיוחדת על שקיפות במוסדות הלאומיים. את יכולה בוודאי לנחש שאני באופן אישי לא חשתי שום חוויה חיובית לטובה מהסיפור עם החטיבה להתיישבות. צריך לציין, למען הגילוי הנאות, שיש עתיד השתתפו בכל המשא ומתן הקואליציוני.

<יעל גרמן (יש עתיד):>
הייתה חלוקה של ג'ובים. לא קיבלנו אף ג'וב.

<היו"ר סתיו שפיר:>
כל הדברים האלה התקיימו לגמרי. הייתם חלק מהמשא מתן.

<יעל גרמן (יש עתיד):>
בוודאי שהיינו חלק מהמשא ומתן.

<היו"ר סתיו שפיר:>
הכשרתם את החטיבה להתיישבות. הצבעתם  נגד החלת חוק חופש המידע על החטיבה להתיישבות.

<יעל גרמן (יש עתיד):>
אנחנו אלה שרצינו  למנוע את העברת החטיבה להתיישבות לבית היהודי ולגרום לכך שתהיה סוף סוף שקיפות. ברגע שראינו שזה לא ניתן, פרשנו.

<היו"ר סתיו שפיר:>
כל הכבוד. יעל, מספיק. כל הכבוד שהצטרפתם למאבק על שקיפות. זה מאוד מרגש אותי. זה שאתם בשנתיים האחרונות, כשראש המפלגה שלכם היה שר האוצר והוא העביר 1.2 מיליארד שקלים להתנחלויות בכספים פוליטיים - - -

<יעל גרמן (יש עתיד):>
כל מה שהוא העביר, זה היה בפתיחות.

<היו"ר סתיו שפיר:>
הוא העביר חצי מיליארד שקלים לחטיבה להתיישבות.

<יעל גרמן (יש עתיד):>
כאשר דרשו ממנו, הוא סירב. את יודעת כמה הוא סירב.

<עליזה לביא (יש עתיד):>
מעולם לא הבטחנו כספים קואליציוניים. ליש עתיד מעולם לא היו כספים קואליציוניים.

<יעל גרמן (יש עתיד):>
לנו אין דבר כזה.

<עליזה לביא (יש עתיד):>
אין דבר כזה.

<יעל גרמן (יש עתיד):>
לא היה לנו.

<היו"ר סתיו שפיר:>
ועוד איך יש לכם.

<יעל גרמן (יש עתיד):>
לא היה לנו. לא קיבלנו שקל בהסכם קואליציוני.

<היו"ר סתיו שפיר:>
ניסן סלומינסקי וחבריו. עדי קול, חברת המפלגה שלכם שהועלמה מהמפלגה, הודתה בדיון בפאנל - - -

<עליזה לביא (יש עתיד):>
הועלמה מהמפלגה?

<היו"ר סתיו שפיר:>
אמרה שבשביל להעביר חוקים, נאלצתם לשלם מאות מיליוני שקלים.

<יעל גרמן (יש עתיד):>
אני חושבת שזה ממש לא הוגן לציין את עדי קול כשיש בעיות אישיות שאף אחד לא מדבר עליהן.

<היו"ר סתיו שפיר:>
מאות מיליוני שקלים. עכשיו אני מבקשת, אחרי שעניתי לשאלתכם, אני מזמינה אתכם לדיון שייערך בנושא.

<יעל גרמן (יש עתיד):>
אנחנו נגיע לכל דיון.

<עליזה לביא (יש עתיד):>
אני חושבת שפגעת בכבודה של חברת הכנסת לשעבר עדי קול. תחזרי בך.

<יעל גרמן (יש עתיד):>
אני לא רוצה להרים את קולי כי אני מכבדת את מנו. אני בהחלט מכבדת אבל אני לא שמעתי תשובה.

<היו"ר סתיו שפיר:>
תודה לפוליטיקה החדשה של יש עתיד.  כנראה שלא הקשבת.

<יעל גרמן (יש עתיד):>
יכול להיות. אולי לא הסברת את עצמך. מה התשובה לבקשה שלנו?

<עליזה לביא (יש עתיד):>
תני לנו תשובה.

<היו"ר סתיו שפיר:>
אמרתי, אתם מוזמנים לדיון בנושא ואמרתי זאת בפתח הדברים.

<יעל גרמן (יש עתיד):>
בואי ותאמרי לנו.

<עליזה לביא (יש עתיד):>
האם את לא יודעת מה הדילים? האם דרשת מראש המפלגה של בוז'י הרצוג לקבל את השקיפות?
<היו"ר סתיו שפיר:>
אני דרשתי לקבל פירוט מלא של כל מה שהוסכם, של מי שישב בישיבות האלה ולכן גם גיליתי שיש עתיד ישבה בישיבות האלה בניגוד לאמירות שלכם.

<יעל גרמן (יש עתיד):>
אני לא אמרתי שלא. היא  ישבה כדי לנסות ולמנוע את זה. ברגע שהיא ראתה שהיא לא יכולה למנוע, היא פרשה.

<היו"ר סתיו שפיר:>
המפלגה שלי מובילה את המאבק על שקיפות בהתיישבות, בניגוד למפלגה שלכם.

<יעל גרמן (יש עתיד):>
אז איך היא מסרה את זה לבית היהודי כאשר ברור שזה לתת לחתול ללקק את השמנת? איך היא עשתה את זה?

<היו"ר סתיו שפיר:>
השעה כרגע היא 11:00 ואנחנו עוברים למשרד המשפטים. תודה.

<עליזה לביא (יש עתיד):>
השעה 10:00. את תכנסי  ישיבה  נפרדת בעניין הזה? כן או לא?

<היו"ר סתיו שפיר:>
לא שמעת את הדברים שאני אומרת?

<עליזה לביא (יש עתיד):>
אני רוצה לשמוע. שיהיה לפרוטוקול.

<היו"ר סתיו שפיר:>
תסתכלי בפרוטוקול כי זה כבר נאמר שלוש פעמים.

<עליזה לביא (יש עתיד):>
תחזרי על זה עוד פעם.

<היו"ר סתיו שפיר:>
הדבר הזה כבר נאמר.

<עליזה לביא (יש עתיד):>
לא שמעתי. הנכדות שלי שיגעו אותי בשבת. תעשי את זה או לא?

<היו"ר סתיו שפיר:>
זמר, בבקשה.

<מנואל טרכטנברג (המחנה הציוני):>
גברתי היושבת ראש, אני מוחה על הטון. מה זה כאן, סחיטה באיומים?

<עליזה לביא (יש עתיד):>
זאת לא סחיטה.

<מנואל טרכטנברג (המחנה הציוני):>
מה זה הדבר הזה?  חברת הכנסת יעל גרמן, אני לא מכיר טוב את התקנות של הכנסת אבל אני אבדוק האם יש עילה להגיש כנגדכן תלונה לוועדת האתיקה של הכנסת.

<יעל גרמן (יש עתיד):>
זה יהיה פשוט פנטסטי.

<מנואל טרכטנברג (המחנה הציוני):>
על  התנהגות בוטה כלפי יושבת ראש הוועדה.

<יעל גרמן (יש עתיד):>
אולי תגיש תלונה ואולי תבקש גם לסתום פיות?

<מנואל טרכטנברג (המחנה הציוני):>
מפלגת יש עתיד קיבלה  החלטה לתקוף, לתקוף, לתקוף בצורה נקודתית. אין לכם מה לעשות בהקשרים אחרים.

<יעל גרמן (יש עתיד):>
לא. ההחלטה שלנו היא לקבל את ההסכם. 

<מנואל טרכטנברג (המחנה הציוני):>
אתם מוציאים אותי מהכלים. זאת לא התנהגות.

<עליזה לביא (יש עתיד):>
אולי סוף סוף תתעורר ותראה מה קורה. אני כבר לא מכירה אותך. עלי אתה  אומר שאני לא מדברת יפה.

<מנואל טרכטנברג (המחנה הציוני):>
אני לא מאמין שאתם מתפרצים בצורה כזאת.

<עליזה לביא (יש עתיד):>
כל מה שביקשנו, זה לקבל תשובה.

<מנואל טרכטנברג (המחנה הציוני):>
היא ענתה לכם.

<עליזה לביא (יש עתיד):>
אני לא שמעתי.

<מנואל טרכטנברג (המחנה הציוני):>
אתם מתנפלים עליה  אישית שוב ושוב. זה בלתי נסבל. באמת, זה בלתי נסבל.

<היו"ר סתיו שפיר:>
תודה. זמר ממשרד המשפטים.

<מנואל טרכטנברג (המחנה הציוני):>
מילא אם הייתם עושים את זה לגפני או למישהו אחר.

<היו"ר סתיו שפיר:>
אני מתנצלת בפני המוזמנים שהגיעו לכאן.

<יעל גרמן (יש עתיד):>
אנחנו מבקשים רק לראות את ההסכם.

<היו"ר סתיו שפיר:>
זמר ממשרד המשפטים. 

<מנואל טרכטנברג (המחנה הציוני):>
היא נתנה תשובה ואת לא הקשבת.

<היו"ר סתיו שפיר:>
תודה רבה. זמר ממשרד המשפטים.

<יעל גרמן (יש עתיד):>
אנחנו לא שמענו.

<מנואל טרכטנברג (המחנה הציוני):>
באמת, יש גבול להתנהגות גם שלכם. אני רוצה לראות אתכם מתנפלים על חבר כנסת אחר.

<עליזה לביא (יש עתיד):>
אני סיימתי. תודה רבה.

<יעל גרמן (יש עתיד):>
לא יכול להיות ש - - -

<מנואל טרכטנברג (המחנה הציוני):>
לא יכול להיות שאתם מתבטאים בצורה כזאת. יש דרך ארץ ויש כבוד ליושבת הראש.

<היו"ר סתיו שפיר:>
יש עתיד הצביעו על החטיבה להתיישבות וישבו במהלך המשא ומתן ויכולים לקבל את ההסכם בעצמם כי המנכ"ל שלכם ישב במשא ומתן.

<יעל גרמן (יש עתיד):>
לא. אין לנו את ההסכם. ההסכם נעשה במחשכים.

<היו"ר סתיו שפיר:>
לא. אתם ישבתם שם.

<יעל גרמן (יש עתיד):>
אין לנו את ההסכם.

<היו"ר סתיו שפיר:>
ישבתם שם. המנכ"ל שלכם ישב בכל הישיבות.

<יעל גרמן (יש עתיד):>
ואז פרשנו. אנחנו פרשנו.

<היו"ר סתיו שפיר:>
אני מקווה מכם לבוא ולעזור לי להשיג כל מידע על מה שקורה שם.

<יעל גרמן (יש עתיד):>
זה בדיוק מה שאני עושה. זאת המטרה שלי.

<היו"ר סתיו שפיר:>
זה מה שאנחנו עושים לאורך כל התקופה. אני מצפה ממך לעזור לי.

<יעל גרמן (יש עתיד):>
אני רוצה לעזור לך.

<היו"ר סתיו שפיר:>
אני מצפה ממך להשתתף בישיבות ועדת הכספים ולחשוף אותם.

<יעל גרמן (יש עתיד):>
אני לא חברה בוועדת הכספים.

<היו"ר סתיו שפיר:>
גם אני לא חברה בוועדת כספים ולמרות זאת אני עושה את זה כבר שנתיים.

<יעל גרמן (יש עתיד):>
כשצריך, אני באה ואני מאוד אשמח לבוא.
<היו"ר סתיו שפיר:>
את יכולה לבוא גם לא כחברה. אתם צבועים ופתטיים. הדרך בה אתם לא מכבדים את הישיבה הזאת - - -

<יעל גרמן (יש עתיד):>
לומר שאנחנו צבועים כאשר יש לנו כאן ועדת שקיפות - - -

<היו"ר סתיו שפיר:>
מתחילים להתלהם במקום להקשיב כדי שאנחנו נוכל באמת לחשוף את ההסכמים הקואליציוניים, זאת בושה. כמו תמיד, יש עתיד מפגינים מהי הפוליטיקה הכי  מעופשת והכי מזויפת. זה מספיק.

<יעל גרמן (יש עתיד):>
כל עוד את לא חושבת שבהסכם שלכם, את טובלת ושרץ בידך. את לא יכולה לדבר - - -

<היו"ר סתיו שפיר:>
לכם יש גישה בדיוק כמו שלי יש גישה להסכם.

<יעל גרמן (יש עתיד):>
את לא יכולה לדבר על כל השאר - - -

<היו"ר סתיו שפיר:>
אני מאוד רוצה שתזמנו לישיבה את מנכ"ל יש עתיד שישב שם.

<יעל גרמן (יש עתיד):>
כאשר ראש המפלגה שלך חתם. את לא באה ואומרת בריש גלה שאת מתכוונת להראות את ההסכם. זה לא יכול להיות.

<היו"ר סתיו שפיר:>
יושב ראש המפלגה שלך כשר האוצר, הוא זה שאפשר להעביר לחטיבה להתיישבות חצי מיליארד שקלים.

<יעל גרמן (יש עתיד):>
יושב ראש המפלגה שלי, כאשר באו והציעו לו - - -

<היו"ר סתיו שפיר:>
ארבעים מיליון שקלים למענקים למועצת יש"ע בהסכמים הקואליציוניים.

<יעל גרמן (יש עתיד):>
כאשר הציעו לו לקחת חלק בחגיגת הג'ובים של ההסתדרות הציונית, הוא אמר, לא, תודה, אני מסרב לכל ג'וב, אני אשאר בחטיבה - - -

<היו"ר סתיו שפיר:>
כן, תמשיכי לדבר ולשקר,  אבל זה לא יעזור לך.

<יעל גרמן (יש עתיד):>
הוא אמר שמאוד חשוב לו מהציונות ומהעם היהודי והוא לא ישתתף בחגיגת הג'ובים. זה מה שיושב ראש המפלגה שלי אמר כאשר באו וניסו.

<היו"ר סתיו שפיר:>
אל תשקרי כשאת מדברת על ציונות, בבקשה.

<יעל גרמן (יש עתיד):>
קודם כל, אל תקראי לי שקרנית.

<היו"ר סתיו שפיר:>
זה פשוט שקר מוחלט מה שאמרת.

<יעל גרמן (יש עתיד):>
אל תקראי לי שקרנית כי עכשיו לי תהיה עילה לתבוע אותך בוועדת האתיקה.

<היו"ר סתיו שפיר:>
בבקשה, בואי לוועדת האתיקה.

<יעל גרמן (יש עתיד):>
אני עומדת על כך  - - -

<היו"ר סתיו שפיר:>
אין לי צורך להגיע לוועדת האתיקה ולחשוף את כל השקרים. זה יהיה לי לעונג.

זמר, משרד המשפטים.

<יעל גרמן (יש עתיד):>
אני עומדת על כך שיושב ראש המפלגה שלי היה זה שבא ואמר שהוא מסרב לקחת חלק בחגיגת הג'ובים ופרש מהדיל, כנראה הדיל המסריח.

<היו"ר סתיו שפיר:>
זמר, משרד המשפטים, אני אתרכז בדברים שלך.

<יעל גרמן (יש עתיד):>
אנחנו היינו רוצים לראות את הדיל וכל עוד שלא נראה אותו, לא נדע באמת מה היה שם. זה מה אנחנו רוצים.

<זמר בלונדהיים:>
משרד המשפטים. ההנחיה הזאת היא הנחיה שנולדה בעקבות פרשיית ישראל ביתנו, ושוב, גם אני לא מכיר את פרטיה וניזון מהתקשורת ופחות מיושבת הראש בעניין הזה. זאת הנחיה שנכתבה בשיתוף פעולה הדוק ומלא עם האוצר. הפרשייה בעצם חידדה קושי שכולנו אפשר לומר הופתענו ממנו ואנחנו נעזרנו רבות באוצר בניסיון לחשוב על הפרקטיקה, איך היא הייתה, איך היא צריכה להשתנות ואיך הדרכים לעשות זאת בשים לב לאופן ניהול התקציב. לכן זה נכתב בשיתוף פעולה ובאופן צמוד מאוד.

לשאלות היושבת ראש. אני מקווה שכתבתי את כל השאלות. שאלה מרכזית אחת הייתה  מה יהיה עם העברות תקציביות שהן תוצאות של הסכמים פוליטיים דווקא אחרי חוק התקציב ואיך זה יקרה במהלך השנה. ההנחיה מתייחסת לזה כמה פעמים. היא מתייחסת לזה ספציפית בחלק ד(2), בחלק ה ובעצם אומרת במפורש שככל שמדובר על הסכם פוליטי שנערך אגב הצבעה או אישור אחר בכנסת או בוועדה מהוועדות, באחריות השר או נציג הממשלה המודע להסכם – הפקיד, ככל שהוא מודע, הוא צריך לחשוף את זה וזה באחריות השר לעדכן אותו שאכן מדובר כאן בהעברה שהיא תוצאה של הסכם. לא תמיד הנציג הממשלתי מודע לזה.
<היו"ר סתיו שפיר:>
מה זאת אומרת חייב לעדכן אותו? אנחנו מדברים בשר שעל אחריותו לעדכן  שנערך הסכם קואליציוני.

<זמר בלונדהיים:>
אני מדבר למשל על סעיף 37 בו אנחנו מדגישים. לעתים פקידי הממשלה אינם מודעים לכך שהעברה כלשהי שהם אמורים לבצע היא תוצאה של הסכם פוליטי, להבדיל מתוצאה שהיא פשוט צורך מקצועי נטו. במצב הזה מחדדים שהאחריות - - -

<היו"ר סתיו שפיר:>
איך אתם מבדילים בין צורך מקצועי נטו לבין הסכם פוליטי? למשל, החטיבה להתיישבות. צריך להגיד שלחטיבה להתיישבות יש גם צדדים מאוד מאוד חיוביים,  יש שם אנשי מקצוע מצוינים בחלק מהתחומים, יכולת להוציא לפועל פרויקטים בצורה מאוד מהירה וכך אומרים הרבה מאוד אנשים שעודים בחטיבה, ומצד שני  נפתחת חקירת משטרה ויש שם הרבה מאוד כשלים בניהול, כמו שאנחנו יודעים, והעברות תקציביות שהחוקיות שלהם נתונה בספק. איך אנחנו מבדילים בין הסכם פוליטי על כסף שמגיע לחטיבה לבין הסכם מקצועי רציני?

<זמר בלונדהיים:>
שאלה מורכבת מכיוון שבסופו של דבר  גם אופן בניית התקציב וכל מה שהיה בממשלה כחלק מהתקציב, הוא הרי תהליך פוליטי וזה בסדר גמור, כך הוא נעשה וחלקו נובע מדברים מקצועיים לחלוטין וחלקו מהעדפות פוליטיות כאלה ואחרות.
<היו"ר סתיו שפיר:>
לכן אני שואלת.

<זמר בלונדהיים:>
הקו הוא מאוד מאוד אפור. כתבנו את זה גם בפתיח להנחיה,  להגיד באופן מדויק מתי חוצה הקו בין סיכום מקצועי. יש את המקרים הקלאסיים כמובן כאשר דרג מקצועי במשרד אחד פונה לאוצר ואומר שנגמר לו הכסף לקצבה מסוימת שהוא צריך לחלק, ברור שזה מקצועי לחלוטין.

<היו"ר סתיו שפיר:>
איך אתם מתכוונים ליישם את הדבר הזה בתוך כל האפור הזה?

<זמר בלונדהיים:>
ההנחיה אומרת שכל מי שעוסק בתחום האפור הזה, צריך לשים לב לדברים הבאים וצריך להיות ערני. כאשר הוא מודע לכך שמדובר על הסכם פוליטי במובן הזה  שאין אף צורך מקצועי בדבר הזה אלא מדובר על גורם פוליטי שמבקש להעביר את הכסף למטרות כאלה ואחרות, הוא צריך להגיד את זה בוועדה.
<סתיו שפיר (המחנה הציוני):>
אנחנו הולכים להתבסס על זה שפוליטיקאי שיש לו אינטרס – חלילה פוליטיקאי מושחת – להעביר כספים דרך גוף מסוים כדי שהוא יגיע בסוף לעמותות פוליטיות - - -

<זמר בלונדהיים:>
הפוליטיקאי המושחת לא כאן בהנחיה מבחינה זאת שמי שעושה את זה בכוונה תחילה, כמובן לא יבוא ויודה בוועדה.

<היו"ר סתיו שפיר:>
כל המטרה של ההנחיה היא לוודא שלא יהיה דבר כזה שעושים בכוונה תחילה.

<זמר בלונדהיים:>
לא. אני חושב שאת מערבבת בין שני דברים. הסכמים פוליטיים -  זה כתוב גם בהנחיה וגם בפסיקת בית המשפט העליון – והעברות כספים על בסיס פוליטי הם בסדר, הם חלק מהשיטה הפוליטית. אפשר לא לאהוב את זה אבל זה חלק מהשיטה.

<יעל גרמן (יש עתיד):>
הם לא חלק מהשיטה הפוליטית במוניציפאלי.

<היו"ר סתיו שפיר:>
יעל, את לא ברשות דיבור כרגע.

<יעל גרמן (יש עתיד):>
אי אפשר להעיר?

<היו"ר סתיו שפיר:>
לא. אי אפשר להעיר. אם את רוצה לדבר, תירשמי.

<יעל גרמן (יש עתיד):>
אני רוצה רק להעיר. באמת, זה לא יכול להיות. סתיו, זה לא יכול להיות.

<היו"ר סתיו שפיר:>
תירשמי לרשות דיבור.

<יעל גרמן (יש עתיד):>
לא. זה לא יכול להיות. אני חושבת שמותר לי להעיר הערה.

<היו"ר סתיו שפיר:>
לא. תירשמי לרשות דיבור.

<יעל גרמן (יש עתיד):>
אני לא ארשם, כי יש לי הערה קצרה. במוניציפאלי זאת עבירה פלילית.

<זמר בלונדהיים:>
אני מדבר על הממשלה.

<היו"ר סתיו שפיר:>
אחרי שזמר יסיים את דבריו, את יכולה לשאול את כל השאלות.

<יעל גרמן (יש עתיד):>
אתה מודע לזה שזאת עבירה פלילית?

<זמר בלונדהיים:>
אני חייב להגיד שבמוניציפאלי אני פחות בקיא.

<היו"ר סתיו שפיר:>
יעל, אני אאפשר לך לשאול את כל השאלות שלך אחרי שזמר יסיים את דבריו ואני אשאל לשאול את השאלות שלי. את דיברת במשך חצי שעה מהישיבה.

<יעל גרמן (יש עתיד):>
לא שאלתי. אני נתתי הערה ואני חושבת שזה מאוד מקובל בכל הוועדות להעיר הערות. לא יכול להיות שאת לא תתני דוגמה אישית ולא תאפשרי לתת הערות.

<זמר בלונדהיים:>
בפתיח שקיים נאמר שהסכמים פוליטיים הם חלק מההתנהלות הפוליטית בישראל וככל שהם משקפים את סדרי העדיפויות שמבקשות הסיעות לקדם, הם אינם אסורים. זה גם בפסיקה וגם כעמדת יועץ משפטי לממשלה. הסכמים פוליטיים, ככלל, הם בסדר ולכן אני לא מתייחס עכשיו להסכים שהם מסווה מודע במזיד לעבירה פלילית שמישהו מנסה ליצור כאן. 

<היו"ר סתיו שפיר:>
למה נוצרו ההנחיות האלה?

<זמר בלונדהיים:>
אנחנו מדברים על הסכמים פוליטיים שהם בסדר.

<היו"ר סתיו שפיר:>
לשם מה ההנחיות? אם הכול בסדר, לשם מה ההנחיות?

<זמר בלונדהיים:>
מי שמבצע עבירה פלילית, אין לי מה לתת הנחיה ולהגיד לו שאם הוא מבצע עבירה פלילית, נא תודיע על שולחן הוועדה שאתה מבצע עבירה פלילית.

<היו"ר סתיו שפיר:>
ההנחיות בסדר ואין שום בעיה, והסכמים פוליטיים הם בסדר, אז למה נוצרו ההנחיות?  לאיזה מצב נוצרו ההנחיות?

<זמר בלונדהיים:>
כל מה שההנחיה נועדה לעשות זה לוודא שבפני הכנסת שהיא מאשרת חוק או דיון או אישור או כל דבר אחר, היא מודעת לתמונה המלאה. אם מדובר על העברה שהיא תוצרה של דרג מקצועי לדרג מקצועי, זה משהו אחד. אם מדובר על משהו מדרג פוליטי לדרג פוליטי, זה לא אומר שזה לא בסדר, זה גם בסדר, אבל צריך לדעת את זה.

<היו"ר סתיו שפיר:>
ציינת שההנחיות נוצרו בעקבות פרשה מאוד מאוד  כואבת, פרשת ישראל ביתנו, שאני בספק אם תישאר רק של ישראל ביתנו ולא ישולבו בה מפלגות נוספות.

<זמר בלונדהיים:>
זה נוגע לחלק אחר.

<היו"ר סתיו שפיר:>
מדובר בפרשת שחיתות שמעורבים בה עשרות אנשים כנראה, לפי מה שאנחנו רואים ממה שמתגלה בחקירה. כל ההנחיות האלה נועדו לנסות ולעצור את השחיתות הזאת. הן לא נועדו לפעול בעולם של אנשים טובים וישרים אלא הן נועדו לפעול בעולם שיש בו בעיות.

<זמר בלונדהיים:>
הן נועדו לעשות כמה דברים. חלק ג(3) הוא חלק שספציפית קשור לחששות שעלו מהפרשה וזה לייעוד כספים על בסיס הסכמים פוליטיים לגופים מסוימים. כמו הדוגמה שיושבת הראש נתנה, המצב שבו לאורך זמן מישהו מייעד כסף לגוף מסוים ואז נוצרת כאן סימביוזה, הוא יודע שהוא צריך לקבל כסף ונוצרת איזושהי תחושת מחויבות ואפשר לנצל זאת לדברים אחרים. לזה בעצם מתייחס חלק ג(3). ההנחיה גם עשתה איזושהי הסדרה רוחבית של הנושא וגם היכן שהיה מקרה ספציפי שבו התעוררה הבעיה הספציפית עם גופים – שוב, כפי שנאמר בתקשורת ומעבר לזה אני לא יודע – נדמה לי שזה היה עם הרשות למלחמה בסמים ועוד גופים, זה סעיף ג(3). סעיף ג(3) אומר בדיוק מה שאמרת, שייעוד  כספים לגוף מסוים או למטרה שמאחוריה יש גוף מסוים או מעט גופים, הוא פוטנציאלית בעייתי, הוא מעורר חשש ליצירת תלות של הגופים האלה וחשש לפגיעה בשוויון כי למה דווקא גוף זה על פני אחר.

לכן אין ליישם הסכמים פוליטיים תקציבים לגופים מסוימים.

<היו"ר סתיו שפיר:>
לאיתי היועץ המשפטי שלנו יש שאלה.

<איתי עצמון:>
אם אני מבין את כוונתה של יושבת ראש הוועדה, אני חושב שהיא כיוונה לשאלה -  דיברת על הבחנה בין הסכם פוליטי לבין החלטות של גורמים מקצועיים – האם מבחינת היישום בפועל, בשטח, של ההנחיה ניתן באמת לאבחן את ההסכמים האלה. למשל, אם שר נותן הנחיה לגורמים מקצועיים במשרד לבוא בדברים עם הגורמים המקצועיים במשרד האוצר, איך ההנחיה הזאת תיושם במקרה כזה?

<זמר בלונדהיים:>
אני לא בטוח שהבנתי את המקרה עליו דיברת.

<איתי עצמון:>
כתוב בהנחיה, בסעיף 12, שהיא אינה חלה על הסכמות בין הגורמים המקצועיים מהמשרד הממשלתי לבין גורמים מקצועיים באוצר לגבי תקציבו של אותו משרד. השאלה, אם אני מבין את רוח הדברים של יושבת ראש הוועדה, אם למשל שר נותן הנחיה לגורמים מקצועיים במשרד וההנחיה הזאת היא בעצם  תחת לבוש מקצועי, כלומר, אלה הגורמים המקצועיים במשרדו, הוא מנחה אותם, הוא מורה להם, הוא מכוון אותם לבוא בדברים עם הגורמים המקצועיים במשרד האוצר לגבי העברה תקציבית מסוימת. איך ההנחיה הזאת נותנת מענה לסיטואציה כזאת אם בכלל?
<עליזה לביא (יש עתיד):>
במיוחד אחרי הבוקר ששמענו שפואד בן אליעזר כל הזמן מאשים את המזכירה שלו שהיא עשתה את הכול. איך זה קורה? כלומר, איך? הרי מה כל ההגנות האלה אם אנחנו רואים שזה נעשה ומאשימים – וזה דפוס חוזר -  מזכירות?

<אסי מסינג:>
אני מוכרח להגיד שנדמה לי שהשאלה קצת כופרת בעבודת הממשלה. צריך לקחת בחשבון שיש בסיס מסוים של חזקת כינון של עבודת ממשלה. כאשר ממשלה פועלת ושר שעומד בראשות משרד מכוון מדיניות ומבקש לבצע משהו ופקידי הממשלה מבצעים מהלכים רגילים וסדורים של פעולה בין שני  משרדי ממשלה, שהתוצאה שלה גם יכולה להיות הוצאה תקציבית, זה חלק אינטגרלי מעבודת הממשלה. ההנחיה הזאת לא באה לטפל באופן הסדרת פעולת הממשלה.

<היו"ר סתיו שפיר:>
במה היא באה לטפל?

<אסי מסינג:>
היא באה לטפל בהסכמים שנוצרו ובמקורם הם הסכמים קואליציוניים, שזה הבסיס הראשון, והבסיס השני הוא הסכמים פוליטיים שהם דומים להסכמים קואליציוניים ואיך ליישם אותם. בין היתר, המטרות עליהן דובר קודם לכן. המטרה האחרת שמופיעה כאן בהנחיה היא לנסות לנתק את הקשר בין מפלגה או סיעה לבין תקציב מסוים כדי שלא תהיה נחלה, במובן הזה שאחרי שהוחלט על הקצאה מסוימת בעקבות הסכם פוליטי, הדבר עובר שורה של תהליכים כדי לנתק ניתוק מלא.

<היו"ר סתיו שפיר:>
אני רוצה לשאול אותך מה הם התהליכים שהולכים להתרחש. אני רוצה  לשאול אתכם עוד שתי שאלות שהן גם שאלות למשרד האוצר ותראו מי צריך לענות עליהן. מתוך ההסכמים הקואליציוניים שנחתמו  עם כינונה של הממשלה הזאת, כמה מהכספים יושבים היום בבסיס  התקציב? אנחנו לא יכולים לראות אותם ולכן אני שואלת. כמה מהסכומים, מהסכום הגדול, מהמיליארדים שהועברו בהסכמים קואליציוניים, כמה יושבים היום בבסיס התקציב וכמה עוד מחכים להחלטת ממשלה שתכריע מה ייעודם? זאת אומרת, החלטה שתגיע כנראה  אחרי שהתקציב יועבר בקריאה שלישית ומתוקף ההנחיות שלהם זה צריך לעבור החלטת ממשלה, אם אני מבינה נכון. מה הסכומים עליהם אנחנו מדברים?  היכן יושבים כרגע הסכומים האלה? האם הם יושבים בתוך רזרבות כלשהן? האם הם מסומנים בצורה כלשהי? 

<עליזה לביא (יש עתיד):>
איך אפשר לנתק בין סיעה למפלגה? קח כדוגמה מה שקרה כאן בשבוע האחרון. אתם הרי יושבים על המדוכה. איך אפשר לקחת את הדברים שאמרת בין סיעה לבין מפלגה?

<היו"ר סתיו שפיר:>
עליזה, תוכלי לשאול כמה שאלות שאת רוצה אחרי שהוא יסיים את דבריו.

<אסי מסינג:>
אני אענה קודם לשאלה הראשונה. במסגרת החלטות הממשלה שהתקבלו במדיניות הכלכלית לשנים 2015 ו-2016, יש שורה של החלטות שמתייחסות ליישום של הסכמים קואליציוניים והיישום שלהם בסופו של דבר בא לידי ביטוי במסגרת הצעת חוק התקציב. אם צריך להרחיב בעניין הזה, איתי ירחיב.
יש עוד החלטה שיורית שהתייחסה לכספים שטרם הוקצו ופורטו למטרות ספציפיות ובהתאם לאותה החלטה, ככל שהממשלה לא תקבל החלטה בדבר הייעוד שלהם עד שהתקציב יעבור  בקריאה שניה ושלישית, לא יהיה ניתן להקצות את אותם תקציבים.

<היו"ר סתיו שפיר:>
עד ה-19 בנובמבר. כמה כספים?

<אסי מסינג:>
אני לא זוכר את הסכום המדויק. תכף איתי יפרט. במסגרת הזאת צפויה במסגרת הזמן שנותרה, עד ה-19 בנובמבר, להתקבל החלטת ממשלה שתקצה את יתר הכספים, כולם או חלקם, שנקבעו באותה החלטה ואז היא תובא לידי ביטוי כמובן במסגרת הדיונים שנותרו בכנסת.
<היו"ר סתיו שפיר:>
היכן הכספים האלה יושבים היום? הסכום שאיתי עוד מעט יציין מהו, היכן הוא יושב?

<אסי מסינג:>
הוא יפרט.

<עליזה לביא (יש עתיד):>
אני רוצה תשובה לשאלה שלי.

<היו"ר סתיו שפיר:>
אני אסיים לשאול את השאלות שלי ואז תקבלי תשובות לכל השאלות שלך.

<עליזה לביא (יש עתיד):>
אני רוצה תשובה לשאלה. את שואלת שאלות.

<היו"ר סתיו שפיר:>
אני מנהלת את הישיבה.

<עליזה לביא (יש עתיד):>
אני רוצה לשאול שאלות הבהרה.

<היו"ר סתיו שפיר:>
את דיברת.

<עליזה לביא (יש עתיד):>
דיברתי, אבל אני רוצה להבין. למה את לא נותנת לי אפשרות לשמוע תשובה?

<היו"ר סתיו שפיר:>
אחרי שהוא יסיים לענות על השאלות שלי. איתי, בבקשה.

<עליזה לביא (יש עתיד):>
את היחידה ששואלת שאלות בוועדה הזאת?

<היו"ר סתיו שפיר:>
איתי, בבקשה.

<עליזה לביא (יש עתיד):>
תני לנו לפחות לשאול שאלות. אני לא מבינה. למה הוא לא יכול לענות על השאלה ששאלתי? הרי הוא דיבר על הפרדה בין סיעה למפלגה. אני לא מבינה, אנחנו לא יכולים לשאול שאלות?

<יעל גרמן (יש עתיד):>
את לא מאפשרת התדיינות אמיתית.

<היו"ר סתיו שפיר:>
אתם בכלל לא מתעניינים בדיון ואין לכם מושג. אתם  לא קראתם את הנחיות היועץ המשפטי לממשלה.

<עליזה לביא (יש עתיד):>
סליחה?

<היו"ר סתיו שפיר:>
הגעתן לדיון הזה לא מוכנות.

<יעל גרמן (יש עתיד):>
למה את אומרת שאנחנו לא מתעניינים?

<עליזה לביא (יש עתיד):>
את החכמה הגדולה כאן? רק לך שמור הידע?

<היו"ר סתיו שפיר:>
לא. אני רק למדתי את הנושא.

<עליזה לביא (יש עתיד):>
אם אני רוצה להבין משהו שיישם הפרדה בין סיעה למפלגה שזה מעניין אותי, אני בטוחה שזה גם מעניין אותך, הרי לשם את חותרת. למה שלא ייתן לנו הבהרה?

<היו"ר סתיו שפיר:>
אני שמחה שהצטרפת למאבק שלי. את תקבלי הבהרה.

<עליזה לביא (יש עתיד):>
אם מישהו לא מבין משהו, את רוצה לעלוב בו ולגעור בו?

<היו"ר סתיו שפיר:>
עליזה, תפסיקי לחנך אותי.

<עליזה לביא (יש עתיד):>
אני לא מחנכת אותך, אבל למה את מתנהגת בצורה כזאת מעליבה?  תסבירי. אני רוצה להבין איך מפרידים בין סיעה למפלגה. למה אני לא יכולה לקבל את המידע הזה? דיברת על שקיפות? תני לנו להבין. מה הבעיה שלך? אי אפשר לקבל תשובה בחדר הזה?

<היו"ר סתיו שפיר:>
איתי, תתייחס.

<איתי טמקין:>
אגף תקציבים, משרד האוצר. אני אשתדל לענות לשאלה שהופנתה אלינו. במסגרת החלטות ממשלה שהתקבלו בערב אישור התקציב בממשלה, הוקצו חלק מהכספים שבעצם הוסכם עליהם בין מפלגות הקואליציה במסגרת ההסכמים הקואליציוניים שנחתמו ערב הקמת הממשלה, חלק מהכספים כבר ידעו בישיבת הממשלה מה המקום הייעודי אליהם הם יוקצו והיו כמה החלטות שעסקו בכך והקצו את הכסף לאותם נושאים ייעודיים. 

<היו"ר סתיו שפיר:>
מה הם הנושאים האלה?

<איתי טמקין:>
אני לא רוצה להגיד כאן חלק. יש כמה נושאים שמופיעים שם. 

<היו"ר סתיו שפיר:>
אני אגיד לך למה אני שואלת. היו חלקים בתקציב בהם כן היה פירוט לגבי הסכם קואליציוני. למשל, היה כתוב שמינהלת הזהות היהודית תתוקצב בהתאם.

<עליזה לביא (יש עתיד):>
מופע סולו של יושבת ראש ועדה שנדבקה למינהלת ולא נותנת לנו לדבר. מופע סולו. ממש מופע סולו.

<היו"ר סתיו שפיר:>
אחר כך היה כתוב על החטיבה להתיישבות, חמישים מיליון שקלים בהסכם קואליציוני. זה כן פורט בתוך ספר התקציב. לעומת זאת היו סכומים אחרים של כסף שלא פורטו במסגרת החוברות הכחולות שקיבלנו. לכן אני שואלת מה הנושאים האלה, איפה הם נמצאים ואיפה נמצאים הסכומים שלא הוחלט עליהם. היום, בזמן שמחכים להחלטת ממשלה.

<יעל גרמן (יש עתיד):>
ברזרבה. מה, את לא יודעת?

<איתי טמקין:>
לא. אני אענה. אין סכומים שלא פורטו בחוברות הכחולות. כל הסכומים.

<יעל גרמן (יש עתיד):>
יש הרבה רזרבות.

<איתי טמקין:>
אני אסביר על התהליכים. הם לא נמצאים ברזרבות. אני אסביר את התהליך שהיה. כמו שאמרתי, בערב ישיבת הממשלה היו כספים שיש להם ייעוד מסוים והוא כבר נכתב בישיבת הממשלה. בנוסף לכך התקבלה עוד החלטת ממשלה באותו ערב שמקצה, כמו שאמר המשנה ליעוץ המשפטי במשרד האוצר, והוקצו עוד סכומים למטרות שטרם נקבעו באותה ישיבת ממשלה. משרד האוצר פנה למפלגות הרלוונטיות שחתומות על הסכמים קואליציוניים אלה בבקשה לתת פירוט היכן ישויכו אותם כספים קואליציוניים. אנחנו פנינו בעניין ליועץ המשפטי לממשלה בבקשה כיצד לנהוג עם אותם דברים כי טרם התקבלה החלטה כיצד הכסף יפורט. הכסף הוכנס לבסיסי התקציב כמו שההנחיה בעצם הנחתה אותנו והוא מצוין בחוברות הכחולות שקיבלו, וכמו שציינה יושבת ראש הוועדה בחוברות הכחולות מצוין כמה כסף קואליציוני.

<היו"ר סתיו שפיר:>
אני חייבת לעצור אותך לרגע. פשוט קיבלנו את ההסכם הקואליציוני של יש עתיד מהקדנציה הקודמת. סעיף 58 אומר שהצדדים יפעלו לכינון קואליציה משותפת במוסדות הלאומיים לאחר הבחירות למוסדות הלאומיים - - -

<יעל גרמן (יש עתיד):>
נכון.

<היו"ר סתיו שפיר:>
ונציגי הצדדים יתמכו במועמדים מטעמם.

<יעל גרמן (יש עתיד):>
אנחנו היינו דואגים לשקיפות ואנחנו היינו דואגים לכך שהכול  יהיה שקוף. זאת הייתה המטרה שלנו.

<היו"ר סתיו שפיר:>
מאוד משעשע. אתם הצבעתם נגד -  - -

<יעל גרמן (יש עתיד):>
אנחנו ממש אמרנו את זה בריש גלה. זה  מה שרצינו לעשות גם בהסכמים הנוכחיים, מה שאתם לא אפשרתם לנו.

<היו"ר סתיו שפיר:>
נקראתי כאן שקרנית. הייתי צריכה להבהיר את הנקודה. כל מי שרוצה לקבל את ההסכם הקואליציוני עם יש עתיד, בבקשה, הוא כאן לפני.
<יעל גרמן (יש עתיד):>
אנחנו נשמח מאוד להראות את ההסכם הקואליציוני בו יש עתיד לא קיבלה כלום. שום כסף. מדברים היום על הסכמים קואליציוניים שמקבלים כספים.

<איתי עצמון:>
את מבקשת לצרף את זה לפרוטוקול הדיון באופן רשמי?

<היו"ר סתיו שפיר:>
מספר 58.

<יעל גרמן (יש עתיד):>
אנחנו מאוד נשמח. שגם יתעמקו בזה ויאמרו כמה כסף יש עתיד ביקשה בשביל להצטרף לקואליציה. אפס. אפס שקלים.

<היו"ר סתיו שפיר:>
איתי, תמשיך.

<איתי טמקין:>
אנחנו פנינו למפלגות שחתומות על ההסכם הקואליציוני בבקשה שישלחו לנו את הפירוט אותו הם רוצים להקצות מתוך הסכום שלא הוחלט עליו באותו לילה של ישיבת הממשלה. המפלגות חזרו עם בקשה ועל בסיסה הוכנה טיוטה של החלטת ממשלה לפרט את אותם כספים שהועברה להתייחסות לבקשת משרד המשפטים, אנחנו פועלים כאן לפי הנחיות, ובהנחיה צמודה של משרד המשפטים הופנתה ללשכות המשפטיות של משרדי הממשלה כדי שיעברו על אותם שימושים ולבדוק האם הם מעוררים קשיים משפטיים כאלה ואחרים.
כמו שאמרו לפני, ככל שלא תתקבל החלטת ממשלה כזאת שתפרט את אותם כספים קואליציוניים עד למועד אישור התקציב בקריאה שנייה ושלישית, יצטרך לבצע משרד האוצר תיקון בספר התקציב ולמשוך החוצה את אותם כספים.

<היו"ר סתיו שפיר:>
כלומר, להביא את התקציב מחדש בשלוש קריאות?

<איתי טמקין:>
לא.  יבוצע תיקון.

<היו"ר סתיו שפיר:>
לפני קריאה שנייה ושלישית.

<איתי טמקין:>
בוודאי. 
<היו"ר סתיו שפיר:>
זאת אומרת, התקציב שאנחנו רואים עכשיו הוא תקציב לא שלם כי יש שם סכומים שלא הוקצו.

<איתי טמקין:>
לא. הוא תקציב - - -

<רועי פולקמן (כולנו):>
הוקצו אבל לא דווחו.

<איתי טמקין:>
הוקצו ודווחו. 

<היו"ר סתיו שפיר:>
אבל אנחנו לא יודעים לאן הם הוקצו.

<איתי טמקין:>
אני אסביר. בספר התקציב מצוין כאן בחלוקה לסעיפי התקציב איפה ישנם כספים שהם מהחלטת ממשלה. כל אחד יכול לפתוח את החוברות הכחולות, חוברת כחולה אחרי חוברת כחולה, לראות בפירוט את התקציב היכן יש תוספות תקציביות שמקורן בהסכמים קואליציוניים. יושבת ראש הוועדה התייחסה לזה קודם. אנחנו פעלנו כאן ורצינו  לשקף כמה שיותר בפני חברי הכנסת את התמונה הזאת כדי שחלילה לא יהיה איזשהו חשד שמשהו כאן לא בסדר. כאשר יש נושאים ספציפיים של מתחת לרזולוציה של תקציב, משרד המשפטים ביקש שתהיה רזולוציה של אפילו מתחת לתקציב, רזולוציה שמפרטת נושא אחר נושא בדיוק, מתחת לרזולוציה שחברי כנסת רואים באישור תכניות תקציב, הרזולוציה הזאת עוד לא הוצגה שכן אנחנו מחכים לאישור של הלשכות המשפטיות והגורם המקצועי.

<היו"ר סתיו שפיר:>
מה המספר הזה? איזה סכומים עדיין לא הוקצו?

<איתי טמקין:>
אני פשוט  לא רוצה לטעות. זה נמצא בהחלטת ממשלה מפורטת בה רשום בדיוק הסכום הזה.

<היו"ר סתיו שפיר:>
איפה היא?

<איתי טמקין:>
החלטת ממשלה 345. 

<היו"ר סתיו שפיר:>
תפתח את החלטת הממשלה ותגיד לי מה המספר.

<איתי טמקין:>
לא באתי לדיון  עם החלטת הממשלה.

<היו"ר סתיו שפיר:>
החלטות ממשלה מפורסמות באינטרנט.

<איתי עצמון:>
מה  מספר ההחלטה? אני אפתח את האינטרנט.

<איתי טמקין:>
345.

<יעל גרמן (יש עתיד):>
ואם אפשר לדעת מה קורה עם הרזרבות.

<היו"ר סתיו שפיר:>
יש את המספר המדויק של כמה סכומים עדיין לא הוקצו?

<איתי טמקין:>
כמה סכומים לא הוקצו במסגרת החלטות ממשלה מפורטות וכמה מחכות להחלטת הממשלה המפורטת. כן.

<היו"ר סתיו שפיר:>
כרגע הסכומים האלה יושבים ברזרבה?

<איתי טמקין:>
לא. הם לא יושבים ברזרבה. הם יושבים כבר בתקציבי המשרדים הרלוונטיים.

<יעל גרמן (יש עתיד):>
סתיו, את חייבת לתת רשות דיבור.

<היו"ר סתיו שפיר:>
את לא תגידי לי מה אני חייבת. אני אסיים לשאול את השאלות.

<יעל גרמן (יש עתיד):>
אני לא אומר לך. אני מייעצת לך שתתני רשות דיבור גם לחברים. לא יכול להיות שתנהלי כאן מופע סולו.  גם לנו יש שאלות. אני נשארתי כאן מפני שהוועדה הזאת חשובה לי ויש לי כמה שאלות.

<היו"ר סתיו שפיר:>
פעם ראשונה שטרחת להגיע.

<יעל גרמן (יש עתיד):>
נכון. אני נמצאת בעוד ועדות.

<היו"ר סתיו שפיר:>
תענה בבקשה לשאלה שלי.

<יעל גרמן (יש עתיד):>
לא יכול להיות שלא תתני רשות דיבור.

<היו"ר סתיו שפיר:>
את לא נותנת לאף אחד לדבר, יעל.

<יעל גרמן (יש עתיד):>
אני לא נותנת? את מדברת כבר שלושת-רבעי שעה ואת לא נותנת לאף אחד לדבר. זה בסדר גמור, תשאלי אבל תני גם רשות דיבור ושאלות לחברי הוועדה. יש לי שאלה. 

<היו"ר סתיו שפיר:>
את רשומה.

<יעל גרמן (יש עתיד):>
אני רשומה, שמעתי את זה כבר לפני שעה ורבע ועד עכשיו לא נתת לי את רשות הדיבור.

<איתי טמקין:>
כל הכספים, גם בהחלטת ממשלה כמו שהזכרתי קודם, אנחנו מחכים לאותה החלטת ממשלה שאנחנו מקווים שתעבור, גם הכספים האלה מפורטים בחוברות הכחולות. מי שנכנס לחוברות הכחולות של התקציב, יראה לכל  משרד כמה כסף הוקצה פר  משרד, יראה כמה הוצא בעקבות אותם הסכמים, גם הסכמים שעוד לא חולקו במסגרת החלטת הממשלה. הרזולוציה התקציבית היא נעצרת בשלב מסוים, אנחנו מחכים להחלטת ממשלה שתפרט נושא פר נושא אחר נושא, תפרט את כל אותם ייעודים של הכספים באופן ספציפי.
<יעל גרמן (יש עתיד):>
אני מבקשת לשאול שאלה.

<היו"ר סתיו שפיר:>
מה לגבי הכספים הקואליציוניים שלא מוצמד אליהם מספר?

<איתי טמקין:>
ההסכם הקואליציוני לא מחייב תקציבית את הממשלה בשום צורה. אלה הסכמים שנחתמים בין המפלגות.

לגבי הסכומים שביקשת, החלטת הממשלה מדברת על מיליארד ו-450 בשנת 2015 ושני מיליארד וחצי בשנת 2016.

<יעל גרמן (יש עתיד):>
ארבעה מיליארד.

<היו"ר סתיו שפיר:>
זאת אומרת שהתקציב היום נמצא בלי הקצאה מפורטת של הסכומים האלה. כלומר, אם יוחלט לשמוט אותם לפני ה-18 בנובמבר, בעצם התקציב משתנה. 

<איתי טמקין:>
ככל שלא תעבור החלטת ממשלה ב-19 בנובמבר עם פירוט מסוים של הנושאים, ייגרעו מהתקציב שמונח היום בכנסת הסכומים האמורים. המסגרת תישאר.

<היו"ר סתיו שפיר:>
 הוא מתייחס למה שלא מפורט.

<יעל גרמן (יש עתיד):>
מה שלא מפורט. 

<איתי טמקין:>
אני אחדד שוב את הסוגיה. גם הסכומים האלה שציינתי כאן עכשיו, נמצאים כרגע בהצעת תקציב שהונחה ושעברה בקריאה ראשונה בכנסת, נמצאים בבסיס תקציבי המשרדים והפירוט שלהם גם נמצא בחוברות הכחולות. מי שייגש לחוברות הכחולות יוכל למצוא ולקרוא את זה. פירוט של הנושא הספציפי בתוך המשרד הממשלתי להיכן יוקצה הכסף, יבוא בהחלטת הממשלה שאנחנו מקווים שתעבור לפני קריאה שנייה ושלישית.

<היו"ר סתיו שפיר:>
בהסכם כמו ההסכם של הליכוד ו-כולנו, בסעיף שמדבר על משרות אמון, הגדלת משרות אמון, זה כביכול  משהוא שלא מוצמד לו מספר. אתם יודעים מה העלות של זה? נעשתה עבודת תכנון לפני שקובעים דבר כזה?

<איתי טמקין:>
אני אסביר. כחלק מתהליך גיבוש התקציב לשנים 2015 ו-2016, עשינו הערכה ראשונית של כלך הסעיפים בהסכמים הקואליציוניים, בין אם רשום בהסכם הקואליציוני המפורט סכום ובין אם לא רשום בו סכום. כל סעיף, עשינו ניתוח של העלות שלו. כמו שאמרתי בהתחלה, ההסכם הקואליציוני כשלעצמו אינו מחייב את הממשלה ולא מחייב תקציבית את הממשלה ולכן הוא לא חלק מהדיונים.

<יעל גרמן (יש עתיד):>
למה אתה מתכוון שזה לא מחייב את הממשלה? את מי זה מחייב?

<איתי טמקין:>
אני אתן דוגמה. לדוגמה, אם רשום בהסכם קואליציוני שיעלו קצבאות הילדים, כל עוד לא מתקבל חוק בכנסת, הממשלה לא מחויבת להעלות את קצבאות הילדים. ההסכם הזה לא מקבל תוקף עד שלא עוברת הפרוצדורה שהוא צריך לעבור  כמו החלטת ממשלה.

<יעל גרמן (יש עתיד):>
זה גם כתוב כך.

<איתי טמקין:>
אני לא מכיר את הנוסח ולכן לא אומר מה כתוב. 

<היו"ר סתיו שפיר:>
בדבר כזה נערכת עבודת מטה לפני החתימה? שורה כזאת שמגדילה את משרות האמון עולה כסף. כמה כסף זה עולה?

<יעל גרמן (יש עתיד):>
יש ציון של מספר משרות האמון. בהסכם הקואליציוני כתוב בכמה משרות אמון מדובר.

<איתי טמקין:>
בסופו של דבר, מה שנכנס לתקציב ומה שמקבל תוקף, זה מה שסוכם עליו באותה ישיבת ממשלה עת סוכם על היקף מסוים מתוכו המפלגות יממשו את ההסכמים הקואליציוניים. כלומר, נקבע גג ומתוכו המפלגות בעצם שלחו אחר כך את הפירוט שהן מבקשות - - -
<היו"ר סתיו שפיר:>
גג תקציבי.

<איתי טמקין:>
אותו גג תקציבי.

<היו"ר סתיו שפיר:>
גם משרות האמון נכנסות בתוך הארבעה מיליארד?

<איתי טמקין:>
לא. מתוך אותה רשימת נושאים, כל מפלגה, בהתאם לסיכום עם המפלגה, שלחה את הפירוט שמתכנס לאותה מסגרת תקציבית עליה סוכם. דברים שלא נשלחו, דברים שהמפלגות לא ביקשו לממש, לא התממשו. הסיפור הזה של משרות אמון, כל עוד לא תקבל החלטת ממשלה מפורטת, ואני אתן כאן דוגמה, או פרוצדורות נוספות שנדרשות כדי ליישם את זה, לא יכולה להיות מיושמת.

<היו"ר סתיו שפיר:>
יש לוח זמנים לקבלת החלטה כזאת?

<יעל גרמן (יש עתיד):>
זה מה שנעשה מתחת לשולחן.

<איתי טמקין:>
את מדברת לגבי משרות אמון? לא. לפחות אנחנו לא יודעים על דבר כזה.

<היו"ר סתיו שפיר:>
יש הערכה בכמה משרות מדובר?

<איתי טמקין:>
ככל הידוע לי, הממשלה לא עשתה צעדים למימוש הסעיף הזה בהסכם ולכן אנחנו לא נדרשנו בשום שלב לא לספק הערכת עלות ספציפית לממשלה וגם לא להכניס אותו לספרי התקציב. ככל הידוע לי, כרגע הממשלה לא עשתה שום צעד אקטיבי ליישומו.

<יעל גרמן (יש עתיד):>
אפשר להוסיף עוד סגני שרים ואפשר להוסיף עוד שרים.

<היו"ר סתיו שפיר:>
לא נערכת עבודת מטה על כל שורה. סתם לקחתי שורה כדוגמה אבל אני יכולה לקחת עוד עשרות שורות אחרות. לא נערכת עבודת מטה לקראת הדבר הזה ולא יודעים בכמה משרות אמון מדובר וכמה כסף זה יעלה.  אנחנו לא כוללים את זה בסכום הכולל של המיליארדים שהובטחו בהסכמים הקואליציוניים אלא זה משהו שמתי שהוא אחר כך יכול לקפוץ עלינו.

<איתי טמקין:>
אני מבקש לחדד סוגיה שחשוב לי מאוד מאוד לחדד אותה. אנחנו כדרגי המטה של הממשלה לא שותפים להסכמים הקואליציוניים.  מה שנחתם בהסכמים הקואליציוניים, אין  סביב זה עבודת מטה ממשלתית. נחתם הסכם בין שתי מפלגות.

<היו"ר סתיו שפיר:>
לא נכון. היו חוות דעת של משרד האוצר לפני החתימה על הסכמים קואליציוניים.

<איתי טמקין:>
מפלגות שפנו אלינו עם הערכה של סעיף מסוים, ענינו על דברים כאלה. בשום שלב בהסכמים הקואליציוניים האלה, וחשוב לנו להדגיש את הדבר הזה - - -

<רועי פולקמן (כולנו):>
גם לא בדיעבד.

<איתי טמקין:>
בשום שלב לא נתבקשנו  לגבי הסעיף הזה ספציפית, ואת זה אני אומר באחריות,  על ידי המפלגות לעשות עבודת מטה ולהעריך מה העלות וכמה משרות מטה נדרשות. אני מבקש להיות כמה שיותר ברור בנקודה הזאת. למשרד האוצר לא היה חלק בדבר הזה. אני באמת מבקש שזה יהיה ברור.

<היו"ר סתיו שפיר:>
הנקודה הובנה.

<איתי טמקין:>
אני מבקש עוד משפט אחד יושבת ראש הוועדה. אני כמעט ברמה האישית מבקש להגיד את זה כאן. נאמרו דברים לא נכונים כלפי חוץ לגבי המעורבות של גורמי מקצוע ואנחנו עמדנו בהנחיית היועץ המשפטי לממשלה שהנחה אותנו לא לקחת חלק ולא לבצע עבודות מטה שקשורות להסכמים הקואליציוניים. שמרנו ולא ביצענו את עבודות המטה. חשוב לי להגיד את הדברים האלה.

<רועי פולקמן (כולנו):>
יש הצעת חוק שמדברת על לשנות את זה. כלומר, ההפך, הרי הסיטואציה הזאת שקובעים הסכמים קואליציוניים רק יועצים משפטיים והצוות המקצועי של המפלגה ושהדרג המקצועי מנוע מלהתערב, לכן יוצאים הסכמים שנראים בערך כמו חוק הסדרים זוטא ויש בו מיליון סעיפים.

<היו"ר סתיו שפיר:>
בלי שום מגבלה על הסכום.

<רועי פולקמן (כולנו):>
לא רק סכום אלא שינויים מבניים, רפורמות וכולי. כיוון שהמשרדים המקצועיים אף פעם לא מעורבים ומכיוון שלכאורה גם אסור להם ולכן הם לא היו מעורבים. במקרה הזה הייתי מעורב בתהליך של ההסכמים הקואליציוניים.

<יעל גרמן (יש עתיד):>
הם לא צריכים להיות מעורבים.

<רועי פולקמן (כולנו):>
הם לא היו מעורבים ואז נוצר הסכם שהוא כמו חוק הסדרים. הכול נכנס לשם.

<היו"ר סתיו שפיר:>
זאת אומרת, אין שום מעורבות של גורמי מקצוע.

<רועי פולקמן (כולנו):>
שום מעורבות.

<היו"ר סתיו שפיר:>
אלא אם המפלגות מבקשות את עזרתכם כוועדה מקצועית.

<רועי פולקמן (כולנו):>
נכון.

<היו"ר סתיו שפיר:>
חוות הדעת המקצועיות האלה שכן התבקשו, היכן הן מפורסמות?

<איתי טמקין:>
חוות הדעת שמפלגה מסוימת ביקשה, הועברו לאותה מפלגה.

<היו"ר סתיו שפיר:>
אתם משרד האוצר של המדינה.

<יעל גרמן (יש עתיד):>
זמר, יש חובה לפרסם חוות דעת כזאת? אם מפלגה פונה לגוף מקצועי ומבקשת ממנו חוות דעת, יש חובה לפרסם את חוות הדעת?

<היו"ר סתיו שפיר:>
הגוף המקצועי הוא גוף ששייך לציבור ולא שייך למפלגה.

<יעל גרמן (יש עתיד):>
יש חובה לפרסם?

<זמר בלונדהיים:>
אני צריך לבדוק את זה. זה לא כל כך בתחומי המחלקה שלנו.

<היו"ר סתיו שפיר:>
אם אפשר, בבקשה תבררו ותחזירו לנו תשובה עוד היום לשאלה היכן מתפרסמות כל חוות הדעת בנוגע להסכמים קואליציוניים.

<יעל גרמן (יש עתיד):>
אני רוצה לדעת מה קורה עם הרזרבות. ברור שלאחר מכן הרזרבות מחולקות בצורה כזאת ואחרת ולא חלה עליהן חובת שקיפות, או על כל פנים אנחנו לא רואים ולא יודעים מפני שזה נעשה בצורה כזאת ולפעמים ככה בחטף בוועדת הכספים והיושבת ראש בוודאי יודעת על מה אנחנו מדברים. מה ההנחיות שלכם -  זמר, אני פונה אליך כמשרד המשפטים – לגבי חלוקת הרזרבות? מה התכניות ומה אתה חושב שצריך לעשות כדי שבסופו של דבר נדע לאן הרזרבות חולקו?

<זמר בלונדהיים:>
 אני לא בטוח שהבנתי את השאלה. הכוונה היא איך יחולקו סעיפי הרזרבה שקיימים בתקציב?

<יעל גרמן (יש עתיד):>
בצורה שקופה. שכולנו נדע. יש לנו תקציב ולאחר מכן בסוף השנה אנחנו רואים את ה-על שינוייו. מה זה על שינוייו? זה לא שתקציב המדינה משתנה. תקציב המדינה   נשאר אותו דבר, אבל על שינוייו בכל אחד מן המשרדים נובע מרזרבות שעוברות כל מיני משרדים. הרזרבה יכולה לשבת בבריאות, ברווחה, בתחבורה, והיא תעבור מהתחבורה לרווחה. איך אנחנו נדע?

<היו"ר סתיו שפיר:>
אתם יכולים לענות לחברת הכנסת גרמן?

<זמר בלונדהיים:>
זה לא נושא שאני במיוחד בקיא בו.

<היו"ר סתיו שפיר:>
זה לא נושא הדיון היום.

<זמר בלונדהיים:>
באופן כללי  שסעיפי הרזרבה המקובלים בכל מדינה להוצאות ושינויים שקורים תוך כדי השנה.

<יעל גרמן (יש עתיד):>
אני מדברת על השקיפות. הדיון כאן הוא על שקיפות.

<זמר בלונדהיים:>
אי אפשר להעביר שמהו מרזרבה לרזרבה בלי לעבור את המנגנונים הקיימים שהם דרך ועדת הכספים.

<היו"ר סתיו שפיר:>
בהחלט נקיים גם ישיבה נפרדת רק על סוגיית הרזרבות כי הרזרבות שמעניינות אותי אלה הרזרבות הסמויות ולא הרזרבות הגלויות כי שם נמצאים התקציבים האמיתיים. את תגיעי?
<יעל גרמן (יש עתיד):>
אני אגיע ועוד איך אני אגיע. יש לי עוד הערה קצרה.

<היו"ר סתיו שפיר:>
הערה קצרה כי עוד מעט אנחנו מסיימים ואני רוצה לשאול אותם עוד שאלות על התהליך דרכו עוברים הכספים.

<יעל גרמן (יש עתיד):>
תסיימי כי ההערה שלי היא מאוד מאוד כללית.

<היו"ר סתיו שפיר:>
את מרשה לי? תודה.

<יעל גרמן (יש עתיד):>
אני לא  מרשה לך. את מרשה לי.

<היו"ר סתיו שפיר:>
תשמעו, אנחנו מכירים דוגמאות. אנחנו יודעים שהתקציב יעבור ב-19 בנובמבר. לא נעים לי מחבר הכנסת פולקמן שאני מאוד מאוד מעריכה ויודעת שהתקציב יקר ללבו ולכן אני לא רוצה להגיד את הדברים כך בפניו, אבל התקציב הזה הוא כמובן לא התקציב האמיתי של המדינה ואחר כך הוא הולך להשתנות 700 פעמים בהעברות תקציביות. שנייה אחרי שהתקציב הזה יעבור, יגיעו לוועדת הכספים העברות תקציביות בעשרות. איך אנחנו בהעברות התקציביות האלה נדע מה הגיע כתוצאה המסכם פוליטי ואיך נדע מהי באמת העברה מקצועית הכרחית ודחופה? ההעברות התקציביות האלה, אני רואה את ההסבר שלהן והן בדרך כלל באורך של שורה וחצי אולי והן אומרות שעובר סכום איקס מביטוח לאומי למשרד הביטחון.

אני אתן לכם עוד דוגמאות.  במהלך צוק איתן, בזמן מלחמה, התכנסה ועדת הכספים ובמקום להעביר כסף לדרום ולעוטף עזה, מעבירה בדחיפות 25 מיליון שקלים לסיוע פסיכולוגי בהתנחלויות וסיוע פסיכולוגי הוא דבר מאוד מאוד חשוב. איך אנחנו יודעים שבאמת הדבר הזה התבצע לאחר עבודה מקצועית וכי באמת יש כאן איזושהי העברה דחופה, שהיא באמת הגיונית ורצינית ולא העברה פוליטית בשביל הרשויות בשומרון שאחר כך יעבירו את הכסף לצרכים אחרים שלהן? איך אנחנו עושים את ההפרדה הזאת? איך אנחנו יודעים מה כאן היה הסכם פוליטי ומה כאן היה עניין מקצועי לחלוטין שנדרשת בשבילו העברה תקציבית?

אני אעיר עוד הערה. העברה תקציבית לא אמרוה להתבצע בצורה כזאת אלא ההעברות התקציביות אמורות להתבצע אך ורק במקרים דחופים שבאמת עוברים בהחלטת הכנסת או מקרה חריג ביותר כמו מלחמה וכולי. איך אנחנו מבחינים בין הדברים האלה?
<רועי פולקמן (כולנו):>
אני חושב שצוות האוצר לא יכול לענות על זה כיוון שהתשובה על זה היא שאי אפשר לדעת.

<היו"ר סתיו שפיר:>
זאת שאלה למשרד המשפטים.

<רועי פולקמן (כולנו):>
את לעולם לא תדעי אם בוועדת כספים נסגר עכשיו בדיוני התקציב, לא ברמה פורמלית אלא ברמה של עכשיו עושים הטבות מס, אז אתה רוצה שאחר כך  נעזור לך, אולי יש כביש שצריך לזרז את בנייתו. 

<היו"ר סתיו שפיר:>
אני אפתיע אותך. אפשר לדעת.

<רועי פולקמן (כולנו):>
איך אפשר לדעת? כשיגיע הדיון הזה בוועדת הכספים, אפשר לשאול את השאלות הקשות.

<היו"ר סתיו שפיר:>
זה הדיון. אנחנו מדברים עכשיו על הנחיות ואיך אפשר למנוע שחיתות.

<רועי פולקמן (כולנו):>
דילים פוליטיים הם  לא שחיתות. ניהלנו כאן כבר את הדיון.

<היו"ר סתיו שפיר:>
אנחנו חלוקים. שימוש בכספי ציבור לטובת טובות הנאה פוליטית, זאת שחיתות. זאת הגדרה מורכבת של שחיתות.

<רועי פולקמן (כולנו):>
אם זה אישי.

<היו"ר סתיו שפיר:>
אני לא מתעסקת רק בשחיתות שקל לתפוס.

<רועי פולקמן (כולנו):>
אם זה עניין אישי, בוודאי.

<היו"ר סתיו שפיר:>
יכול להיות שהתשובה לשאלה שלי תהיה שאי אפשר ואז יכול להיות שהמסקנה שאנחנו נסיק היא שאי אפשר לעשות העברות תקציביות בצורה כזאת, שזאת פשוט לא שיטה ישימה.

<רועי פולקמן (כולנו):>
צריך לצמצם. אני חושב שאנחנו מסכימים.

<היו"ר סתיו שפיר:>
נכון. בבקשה, מה תשובתכם?

<זמר בלונדהיים:>
הנושא הזה הוא נושא מורכב. בהנחיה הזאת היו הרבה התחבטויות בתוך הבית כי הסכמים פוליטיים והעברות תקציביות שהן תוצאה של הסכמים פוליטיים, זאת השיטה. זה חלק  מהשיטה. ניתן לקדם את המדיניות ואת סדרי העדיפויות וחלק מזה משתנה תוך כדי השנה, יש אירועים וכולי, וההעברות התקציביות הן דרך לגיטימית לעמדת הממשלה לגלם את זה. לכן אנחנו רוצים להיות מאוד מאוד זהירים כאן ולא לתת עמדות יותר מדי גורפות. זאת הנחיה שאני מניח שעם הזמן נצטרך קצת ללמוד אותה ואת יישומה, זה דבר חדש, ולראות איך זה עובד.

בגדול סעיפים ד(2) ו-ה' להנחיה אומרים במפורש שכאשר יהיה מדובר בהעברה תקציבית שהיא תוצאה של הסכם פוליטי, ושוב, מה הקו בדיוק בין ההסכם הפוליטי להסכם הקואליציוני, אני מסכים שזה לא תמיד באמצע וצריך ללמוד איך זה הולך עם הזמן. ההנחיה כן אומרת במפורש שהתמונה המלאה חייבת להיות בפני חברי הכנסת וזה בסדר. לפעמים התוצאה תהיה בסדר גמור.  אם מוצא סכום מסוים כדי לקדם מטרה לגיטימית והיא מיטיבה, ביטוי של בית המשפט העליון, עם הציבור הרחב וכל עוד זה כך - - -

<היו"ר סתיו שפיר:>
על כל העברה תקציבית אתם הולכים לתת חוות דעת משפטית?

<זמר בלונדהיים:>
לא. זה לא כתוב.

<היו"ר סתיו שפיר:>
אני שואל.

<רועי פולקמן (כולנו):>
כל העברה היא תולדה של הסכם פוליטי.

<היו"ר סתיו שפיר:>
אנחנו לא יודעים מהי תולדה של הסכם פוליטי  ומה לא. על כל העברה אתם תתנו חוות דעת משפטית?

<זמר בלונדהיים:>
לא. כתוב במפורש בסעיף 38: העברה תקציבית בעקבות הסכם פוליטי תותנה בחוות דעת.

<היו"ר סתיו שפיר:>
כל הבעיה היא שאנחנו לא יודעים מהו הסכם פוליטי.

<יעל גרמן (יש עתיד):>
אפשר לשאול.

<היו"ר סתיו שפיר:>
כשיושב גרשון מסיקה בוועדת כספים ולוחש באוזנו של סלומינסקי ואז יוצא לדיון סודי עם אחד הנשים הבכירות במשרד האוצר מאחורי החדר וחוזר בחזרה כשהוא מקבל 150 מיליון שקלים, אתה יכול להגיד לי שזה לא הסכם פוליטי.

<יעל גרמן (יש עתיד):>
זכותך לשאול. את יכולה לשאול. את צריכה לשאול.

<רועי פולקמן (כולנו):>
את אומרת שאת רוצה לדעת מהדרג המקצועי. 

<היו"ר סתיו שפיר:>
זאת אומרת שכל ארבעת מיליארד השקלים שעדיין לא הוקצו, אלה סכומים קואליציוניים.

<זמר בלונדהיים:>
דווקא ארבעת המיליארד האלה יהיו פחות בעייתיים.

<היו"ר סתיו שפיר:>
על כל אחד מהם תהיה חוות דעת משפטית.

<זמר בלונדהיים:>
ארבעת מיליארד השקלים יהיו פחות בעייתיים.

<יעל גרמן (יש עתיד):>
אלה העברות מעבר לזה.

<היו"ר סתיו שפיר:>
על כל דבר שהוא לא שם, לא תהיה חוות דעת.

<זמר בלונדהיים:>
חוות הדעת תצורף לדברי ההסבר להעברה התקציבית. 

<היו"ר סתיו שפיר:>
אבל כל דבר שהוא לא שם, אתם לא נוגעים בו. על כל דבר שהוא לא בתוך ארבעת מיליארד השקלים, אתם לא נוגעים בו. אתם מתעלמים ממנו. הוא לא קשור אליכם כי הוא כאילו "לא הסכם קואליציוני".

<יעל גרמן (יש עתיד):>
הם לא יודעים.

<זמר בלונדהיים:>
הנחיית היועץ אומרת שאם הוא הסכם פוליטי, היא קובעת מה צריך לעשות, איך נציגי הממשלה צריכים להתנהג בכנסת כאשר ההעברה היא תוצאה של הסכם פוליטי.

<היו"ר סתיו שפיר:>
זמר, תן לי דוגמה מתי בשנים האחרונות נאמר על איזושהי העברה תקציבית במהלך השנה השוטפת שהיא תוצאה של הסכם פוליטי.

<זמר בלונדהיים:>
לא הייתה הנחיית יועץ. זאת הנחיה חדשה. היא פורסמה עכשיו. זאת הממשלה הראשונה שתפעל לפי ההנחיה הזאת.

<היו"ר סתיו שפיר:>
האם אתם יכולים להתחייב שבכל פעם שתגיע העברה תקציבית חשודה, נקרא לזה כך, שמעוררת איזשהו חשד, שנשמע שההסברים לא מספיק מפורטים, שאנחנו לא בדיוק מבינים  לאיפה הכסף הולך, אתם תספקו חוות דעת משפטית לפני שההצעה הזאת תעבור?

<יעל גרמן (יש עתיד):>
זה תפקיד של הפוליטיקאים. אנחנו נצטרך לשאול.

<זמר בלונדהיים:>
את שואלת האם אנחנו מוכנים להתחייב. זאת הנחיה של היועץ המשפטי לממשלה והיא פורסמה רשמית. אם מדובר בהעברה שהיא תוצאה של הסכם פוליטי, נדרשת חוות דעת משפטית.

<היו"ר סתיו שפיר:>
אני שאלתי שאלה אחרת. 

<זמר בלונדהיים:>
את אומרת שאת חושבת שמדובר בזה. בסדר, כמו תמיד אפשר לפנות ליועץ ולהגיד לו שיש לך חשד. זה לא שונה מכל הנחיה אחרת.

<היו"ר סתיו שפיר:>
אבל אז ההעברה כבר מאושרת. השאלה אם אפשר להגיע לנוהל מאוד מאוד פשוט שאומר שברגע שעולה חשד סביר מאחר ודברי ההסבר לא מלאים ואי אפשר להבין מהם להיכן הכסף מגיע, האם תינתן חוות דעת מקצועית מטעם היועץ המשפטי לחבר הכנסת לפני שההעברה הזאת מאושרת?

<זמר בלונדהיים:>
אני לא חושב שאפשר לסגור על נוהל כזה מראש. אני חושב שצריך לראות איך ההנחיה הזאת מיושמת ואיך זה עובד.

<היו"ר סתיו שפיר:>
אנחנו לא נוכל לדעת. לעולם לא נוכל לדעת מהו הסכם פוליטי.

<יעל גרמן (יש עתיד):>
זה התפקיד שלנו.

<זמר בלונדהיים:>
חזקה על נציגי הממשלה שהם יפעלו בהתאם להנחיית היועץ המשפטי לממשלה.

<יעל גרמן (יש עתיד):>
אנחנו צריכים לדאוג לזה.

<היו"ר סתיו שפיר:>
יעל, את רק עוזרת להם.

<יעל גרמן (יש עתיד):>
נכון. אנחנו צריכים לדאוג לזה.

<היו"ר סתיו שפיר:>
כשמגיעה לוועדת כספים העברה למספר עמותות שעובדות בחוץ לארץ, שירות רוחני בתפוצות, ואחר כך כאשר אנחנו הולכים לחפש היכן העמותות האלה רשומות ומי הן ומה הן, אנחנו לא מוצאים היכן הן רשומות בשום מקום. זה מעורר חשד, חשד סביר, בעיקר כאשר האוצר גם לא הסכים מהתחלה לדווח מה הן שמות העמותות האלה מטעמי פרטיות או אלוהים יודע מה. זה מעורר איזשהו חשד סביר. במצב כזה, אם אתם לא יכולים לספק לנו חוות דעת לפני שההעברה מאושרת, איך אנחנו נדע מהו הסכם פוליטי?

<יעל גרמן (יש עתיד):>
זאת לא חובתם.

<היו"ר סתיו שפיר:>
יעל, אני שואלת את השאלה. למה את עוזרת להם? אנחנו מנסים למצוא דרך להפוך את התהליך הזה ליותר טוב.

<זמר בלונדהיים:>
ההנחיה היא כללית. זה לא שאני אומר שבמקרה הזה לא נוכל. אני אומר שצריך לתת להנחיה הזאת לעבוד וכאשר יהיו מקרים קונקרטיים - - -
<היו"ר סתיו שפיר:>
ההנחיה לא מדברת על מהלך שנת תקציב.

<זמר בלונדהיים:>
קודם כל, היא כן.

<היו"ר סתיו שפיר:>
רק אם אומרים לך שזה הסכם פוליטי אבל כל העניין הוא שהסכמים פוליטיים נעשים מאחורי גבו של הציבור ומאחורי גבם של חברי הכנסת.

<זמר בלונדהיים:>
אני מבין אבל כל פעם  כאשר מתעורר חשד לאי פעולה של נציגי הממשלה בהתאם להנחיית היועץ המשפטי לממשלה, תמיד אפשר לפנות ליועץ ואם היועץ יחשוב שהחשד אכן מצדיק נקיטה באמצעים, הוא ינקוט.

<היו"ר סתיו שפיר:>
אחרי שהכסף אושר.

<זמר בלונדהיים:>
אני לא יודע אם זה יהיה לפני או יהיה אחרי.

<היו"ר סתיו שפיר:>
אני אתן לך עוד דוגמה. לפני שנתיים הועבר בוועדת כספים משהו שנקרא מענק ביטחוני בגין הקפאת בנייה ליהודה ושומרון. מאוד משונה. איזו הקפאת בנייה, איזה מענק ביטחוני. העליתי את השאלות האלה בוועדת הכספים. אולי איתי ישב באותו דיון.

<איתי טמקין:>
אני לא זוכר כרגע.

<היו"ר סתיו שפיר:>
ישבנו בוועדת כספים והעליתי את השאלות האלה למה מענק הקפאת בנייה כי הרי אין הקפאת בנייה. הסתבר שמדובר במענק שעובר כל שנה מאז 2009 בסך של בין 36 ל-40 מיליון שקלים בשנה בגין הקפאת בנייה שהייתה ב-2009, תשעה חודשים של הקפאת בנייה ביהודה ושומרון. על מה המענק? פיצוי לרשויות ביהודה ושומרון על הארנונה שהן לא יכלו לגבות על הבתים שהן לא יכלו לבנות במשך תשעה חודשים במהלך 2009. מאוד משונה. כל שנה ממש בהוראת קבע מעבירים את הכסף הזה. חשד סביר או לא חשד סביר?

<זמר בלונדהיים:>
אני לא יודע על מה. אני לא מכיר את הנושא.

<היו"ר סתיו שפיר:>
אני העליתי את השאלות האלה. פניתי אל היועץ המשפטי לממשלה, פניתי למבקר המדינה, ולחברי הכנסת אלה הם המקומות לפנות כי למי עוד אני יכולה לפנות? ניסיתי לעצור את ההעברה התקציבית עד שנקבל את הפרטים, אבל מה מסתבר? חודשים אחרי שההעברה התקציבית הזאת אושרה, הכסף הזה לא מגיע לרשויות ביהודה ושומרון אלא הן רק משמשות כצינור ולמעשה זה כסף שעובר לעמותת מועצת יש"ע לצורכי תעמולה. כך נחשף מתוך פרוטוקול של מועצת אפרת מ-2011. מי שישב אז ברשות מועצת יש"ע, השר נפתלי בנט. מי שיושב בוועדת כספים והעביר את הכסף הזה בלי לאפשר לענות תשובות, זה ניסן סלומינסקי מהבית היהודי. כך עוברים כספים לעמותה פרטית באופן לא חוקי דרך רשות מקומית בהסכם, בדיל  סודי שהוא לא חשוף. כמובן שזה דיל פוליטי, כמובן שזה הסכם פוליטי. 

אני העליתי את השאלות האלה והן לא נענו לא על ידכם ולא ידי אף אחד אחר. מה שקרה בדיעבד זה שגם הוקמה, בעקבות החשיפה התקשורתית, ועדה במשרד האוצר של יאיר לפיד. הוועדה מעולם לא חשפה את מסקנותיה. אז מה קורה שם?

<יעל גרמן (יש עתיד):>
לצורך כך יש חלק מההנחיות.

<היו"ר סתיו שפיר:>
איך אנחנו בזמן אמת מגלים מה קורה שם? אם אני כחברת כנסת – ואתי דב, רועי ויעל – יושבים ומעלים את השאלות האלה בזמן אמת, כי אנחנו לא רוצים להצביע על העברה תקציבית לא חוקית חלילה, ולא רוצים להיות חלק מהשרשרת הזאת שמובילה בסוף לשחיתות, למי אנחנו פונים אם לא נקבל מכם תשובה בזמן אמת, מגורם מקצועי?

<איתי טמקין:>
כאחד הפקידים שאמור ליישם את אותה הנחיה, אני אנסה לענות על חלק מהשאלה שנשאלה. אני אפריד בין שני חלקים בשרשרת כי אני חושב שיש כאן ערבוב בין שני חלקים בשרשרת. פעם אחת יש את החלק של עד שהכסף מונח בתכנית התקציבית שוועדת כספים  מאשרת. זה פעם אחת. אחר כך התכנית התקציבית משלמת בין אם לאזרח, לדוגמה בחלק מהתקנות התקציביות, נניח קצבאות ילדים משולמות להורים, ובין אם יש את תקנות תקציביות מסוימות, ניקח למשל את עולם התרבות כי זה ספציפית נושא שאני מכיר את התקציב שלו טוב, והכסף מועבר למוסדות תרבות. יש חלק אחד שעד שהכסף מעובר לאותם מוסדות תרבות שקיים עליו פיקוח פרלמנטרי ותכף נדבר גם על החלק הזה, ויש אחר כך חלק והוא מה עושים אותם מוסדות, בין אם  זה אותו סיפור שתיארת קודם או סתם תיאטרון פלוני או אלמוני שמעביר כסף למטרות לא ראויות , למטרות שלא בשימושים שהממשלה העבירה אליו את הכסף לשמם. החלק הזה לא נמצא בהנחיות יועץ. כל הסיפור הזה של מה קורה משהכסף הועבר לעמותה מסוימת שהתקציב מעביר אליה את הכסף ומה אותה עמותה עושה אחר כך עם הכסף – הסיפור הזה הוא לא חלק מאותה הנחיה ולכן אני לא אתייחס אליו.
החלק הראשון של הפיקוח של מה קורה עד  להעברה תקציבית בוועדת כספים.  ההנחיה אומרת שככל שהפקיד יודע שמדובר בהסכם פוליטי, עליו להגיד ולהצהיר על כך בוועדת כספים. ככל שפוליטיקאי  מבקש מפקיד לבצע העברה תקציבית שמקורה בהסכם פוליטי, חובה עליו לדווח על זה לפקיד ולכן הפקיד יהיה חייב לדווח על כך בוועדת הכספים. ככל שלא בוצע  תהליך א' – כלומר, הפקיד ידע ולא דיווח – הוא מפר הנחיית יועץ. ככל שפוליטיקאי מבקש מפקיד לבצע מדיניות שקשורה לאיזשהו הסכם פוליטי ולא מדווח על כך לפקיד, הוא עבר על הנחיית יועץ.

<היו"ר סתיו שפיר:>
מה האינטרס של פוליטיקאי שרוצה להעביר כסף פוליטי מהקופה הציבורית לדווח על דבר כזה?

<יעל גרמן (יש עתיד):>
יש היום הנחיה.

<היו"ר סתיו שפיר:>
יש גם חוק.

<איתי טמקין:>
כמו שזמר ממשרד המשפטים קודם אמר כאן, ההנחיה הזאת לא מתייחסת לפוליטיקאים או לפקידים שכוונתם היא לעבור על החוק. 

<יעל גרמן (יש עתיד):>
מה הסנקציה?

<אסי מסינג:>
היא מיועדת לקבוע כללים, כמו הפרה של כל  הנחיית יועץ.

<יעל גרמן (יש עתיד):>
הפר פוליטיקאי את ההנחיה, מה קורה? מה ניתן לעשות אתו? מה  הסנקציה שאפשר להטיל על פוליטיקאי? שאלנו אותו, באנו ושאלנו אותו האם ההעברה הכספית הזאת היא בעקבות דיל פוליטי והוא אמר לא. גם שיקר וגם לא דיווח. מה אפשר לעשות לאותו פוליטיקאי? דרך אגב, זה נעשה במליאה מספר פעמים עת שאלו את ראש הממשלה ואחרים האם היה דיל פוליטי וכמובן שתמיד עונים לא. מה קורה כאשר זה כן?

<אסי מסינג:>
נדמה לי שככל שתתבצע הפרה כזאת והדבר יובא לבחינת היועץ המשפטי לממשלה, הוא צריך לבחון כיצד הוא חייב לנקוט ובאיזה צעדים הוא חייב לנקוט.

<יעל גרמן (יש עתיד):>
זאת אומרת, צריך לפנות ליועץ המשפטי לממשלה.

<דב חנין (הרשימה המשותפת):>
למה זאת לא מרמה והפרת אמונים?

<זמר בלונדהיים:>
אני חושב שמאוד יכול להיות שבמצבים מסוימים זה כן. אלה נקודות קצה. להגיד מראש שעל כל הפרה? למשל, הוא הסתיר את זה סתם מסיבות שהוא לא רצה באותו רגע להגיד.

<דב חנין (הרשימה המשותפת):>
לכן התשובה שלכם לפרוטוקול צריכה להיות שבהחלט יתכן לפי הנסיבות שזה יהיה מרמה והפרת אמונים. עבירה פלילית חמורה.

<זמר בלונדהיים:>
שוב, זה במקרים קיצוניים עשוי לעלות אבל אני מניח שלרוב זה לא יגיע לכדי כך. שוב, אם יהיו מקרים כאלה, יפנו ליועץ והמקרה ייבחן. אני לא יודע להגיד עכשיו מראש.

<יעל גרמן (יש עתיד):>
יצטרכו קודם להוכיח את זה.

<היו"ר סתיו שפיר:>
יש שאלות נוספות לחברי הוועדה לפני שאני מסכמת?

חבר הוועדה הנאמן, אורי מקלב.

<אורי מקלב (יהדות התורה):>
תודה לך את מאפשרת לנו להעדיף את הוועדה הזאת על פני שש ועדות אחרות ביניהן אנחנו צריכים לרוץ. אנחנו כל הזמן נמשכים לכאן למרות שיש לנו עוד מקומות אחרים.

<היו"ר סתיו שפיר:>
כבוד גדול לנו. ואתה יושב ראש ועדה וזה לא שאין לך עיסוקים.
<אורי מקלב (יהדות התורה):>
אני חושב שהדיון הזה באמת מראה  את הצורך בהקמת הוועדה הזאת. אנחנו חייבים את הדברים על אף שלא תמיד זה הולך ולא תמיד בישיבה הראשונה ולפעמים יוצאים בהרגשה של מה בעצם עשינו. חידוד הדברים משקף גם אם אין לנו תשובות במקום. חוות הדעת של היועץ המשפטי או הנחיית היועץ המשפטי, אני לא חושב שהיא תעשה מהפך. אין כאן חידושים. אולי זה גילוי וחידוד הדברים אבל  מה שהוא כותב כאן, היה אסור גם קודם לכן. אין כאן דברים דרמטיים. גם אם נסתכל מה היה בפרשת ישראל ביתנו, גם היום עצם ההעברות, אפשר אולי להיות יותר שקוף וזה ייעשה גם היום, אבל מה שנעשה זה מה שקרה אחר כך. אלה מהלכים. נניח מחר ירצו לתת יותר כסף להתיישבות היהודית בשומרון כי רוצים לחזק שם את היישובים,  יכול להיות שמבחינה פוליטית יגידו מה פתאום, זה כסף ציבורי ונותנים אותו שם, וזה יכול לעבור בהסכם קואליציוני וברוב קואליציוני זה יעבור גם מחר. 
<היו"ר סתיו שפיר:>
אגב, אין שום בעיה. אם רוצים להעביר ליהודה ושומרון תקציב, שיעבירו אותו בכנסת באופן שקוף. הכנסת תצביע. יש להם רוב, הם יצביעו והכול בסדר.

<אורי מקלב (יהדות התורה):>
גם דברים שעוברים מהכנסת בסוף מתגלה שחיתות. ראינו את זה בהמשך הדרך, אחרי שזה מגיע למקומות האלה. גם הפקיד שאנחנו נשאל אותו לא יכול להתייחס לזה.

חלק נוסף שאנחנו יכולים זה לחלק את הדברים בתוך הדברים שאנחנו מאשרים. אם אנחנו יודעים לפקיד באמת יש חובת נאמנות לומר את הדברים עד הסוף, אנחנו אומרים שאנחנו צריכים לשאול ולחקור ולעקוב אחרי הדברים. הבעיה היא שגם אם אנחנו רוצים, באיזשהו מקום מגיעים דברים חדשים ואין מי שישאל את השאלות.

<היו"ר סתיו שפיר:>
זה לא רק זה. גם היום הפקידים והשרים אמורים להגיד את הדברים האלה. אין כאן שום דבר חדש. גם היום הם אמורים להגיד אם זה הסכם פוליטי.

<יעל גרמן (יש עתיד):>
יש עניין של נורמה.

<אורי מקלב (יהדות התורה):>
מדובר בהסכם פוליטי או במהלך שבא בעקבות דרישה פוליטית ואני גם חושב שחלק מהדברים הם מהלכים ישרים.

<היו"ר סתיו שפיר:>
ודאי. בדברי ההסבר להעברה תקציבית  נאמר משהו, שזה נועד בגלל שיש בעיה. אני אקח משהו ניטרלי. לאשקלון בגלל בעיה יש באשקלון ולמעשה אותה העברה תקציבית לאשקלון היא העברה פוליטית ולא מה שכתוב בדברי ההסבר. לא אמורים לשקר בדברי ההסבר.

<אורי מקלב (יהדות התורה):>
הגיע השר והייתה פנייה של חבר כנסת שגר באשקלון או שמכיר את אשקלון והוא ביקש ממנו בגלל שיש שם בעיה עם אזור התיירות וצריך לתת שם חיזוק והוא מבצע העברה. אז מה, זה שמישהו גילה  את עיניו והוא בסוף בדק את זה מקצועית והצוות המקצועי בדק שבאמת יש בעיה באשקלון מבחינה תיירותית והם צריכים תוספת תקציב כדי לתת שמירה, כדי לשים שם מצלמות וכולי, ובעקבות כך הוא צריך לכתוב בדברי ההסבר שפנה אליו חבר כנסת שגר באשקלון ובעקבות כך הוא בדק וכולי. זאת חשיפה והשאלה אם אנחנו רוצים ללכת עד שם. אם אין בתשתית הזאת חשש למשהו שהוא לא ראוי, שהוא רוצה להיטיב עם מישהו אחד או מישהו שיש לו עניין עסקי כזה או אחר אלא הוא באמת רוצה ציבורית, ואנחנו אנשי ציבור ואנחנו רוצים לקדם דבר ולכן אנחנו מבקשים מהשר והוא נענה לפנייתנו, אז בדברי ההסבר יהיה כתוב מאיפה המקור של הפנייה הזאת? אני לא יודע אם אנחנו צריכים את זה.

אני חושב שהבעיה המרכזית היא שהדברים ברוב המקרים האלה נעשים  בעקבות הסכמים קודמים של מינויים. יש העברה תקציבית שאולי טובה אבל יחד עם זה אנחנו יודעים שיחד עם זה יש טורף    וזאת בעיה שאנחנו יודעים להתמודד אתה. דברים שנעשים והם לא גלויים ולא יהיו גלויים.
<יעל גרמן (יש עתיד):>
אני רוצה להעיר הערה כללית אבל אני אשמור אותה לדיון מיוחד לגבי ההסכמים הקואליציוניים. אני חשבתי שזה המקום אבל זה לא המקום מפני שלהערכתי יש לנו הרבה מה לעשות בשינוי הנורמה של הסכמים קואליציוניים ויכול להיות שגם  שינוי החוק.

<אורי מקלב (יהדות התורה):>
אני תומך בזה.

<יעל גרמן (יש עתיד):>
אני דווקא חושבת שההנחיות האלה, חייבים לומר שהן כתוצאה מאותה ועדה שאת ציינת ששר האוצר יאיר לפיד מינה.

<היו"ר סתיו שפיר:>
לא נכון. מעולם לא פורסמו המסקנות של הוועדה. אני ביקשתי אותן עשרות פעמים ולא קיבלתי אותן.

<יעל גרמן (יש עתיד):>
לא ניכנס לוויכוח לקראת הסוף. על כל פנים, אני חושבת שההנחיות האלה הן מאוד מאוד חשובות והן עושות שינוי מפני שיש נורמה פסולה בכל ההעברות הכספיות ובכלל בכל האתנן הפוליטי. אם לאט לאט ההנחיות האלה ישנו את הנורמה, אני חושבת שעשינו הרבה.

<היו"ר סתיו שפיר:>
אני שמחה מאוד שבפעם הבאה שתהיו בקואליציה לא תשתפו יותר עם הנורמה הזאת פעולה.

<יעל גרמן (יש עתיד):>
אנחנו גם לא שיתפנו עת היינו בקואליציה והקפדנו עליה. הנורמות שלנו אומרות שאנחנו לא לוקחים אתנן פוליטי ולא עשינו את זה.

<דב חנין (הרשימה המשותפת):>
תודה על הדיון. אני מתנצל שאני לא מצליח להגיע מספיק לוועדה.

<היו"ר סתיו שפיר:>
אנחנו רושמים לך כל דקה שאתה לא נמצא כאן. מדווחים למשמר החברתי.

<דב חנין (הרשימה המשותפת):>
אני חושב שההנחיה של היועץ המשפטי היא  צעד בכיוון הנכון אבל צעד שהוא לגמרי לא מספיק. אנחנו חייבים לדרוש, גברתי היושבת ראש, ואולי זאת צריכה להיות המסקנה, מהיועץ המשפטי  לממשלה להוציא הנחיה שמחייבת דברי הסבר להעברות תקציביות. אי אפשר שהעברות תקציביות יגיעו אלינו כמסמך אילם. הכסף של הציבור לא פחות חשוב מהחוקים. כמו שאנחנו בחקיקה מקבלים דברי הסבר מסודרים, אז ראוי על אחת כמה וכמה שההעברות תקציביות שלפעמים זה עניין של דיון אחד לא במליאה אלא באיזושהי  ועדה שמחליטה על הכסף של כולנו, שנקבל דברי הסבר מסודרים. זאת חייבת להיות ההנחיה.

<היו"ר סתיו שפיר:>
בהחלט. אין קריטריונים לגבי דברי ההסבר ואני מיד אפרט אותם.

<נועה רוזנפלד:>
אני מהמרכז להעצמת האזרח. אני רוצה לתת איזושהי זווית אזרחית. אנחנו מנהלים פרויקטים, מעקב אחרי יישום החלטות ממשלה וחוקים.

<היו"ר סתיו שפיר:>
פרויקט מקסים. אני ממליצה לכולם להוריד את האפליקציה.

<נועה רוזנפלד:>
תודה.  יש אפליקציה שמגישה את כל החלטות הממשלה. אני רוצה לספר לכם שאנחנו עושים גם מעקב אחרי יישום הסכמים קואליציוניים ובעוד כחודש יהיה לנו דוח ראשון על יישום ההסכמים הקואליציוניים של הממשלה הנוכחית ונשמח להגיש לכם אותו.

<רועי פולקמן (כולנו):>
אני רק רוצה לדעת האם יישום גבוה זה ציון טוב.

<נועה רוזנפלד:>
זה יוכל לתת לכם תמונת מצב.

<זמר בלונדהיים:>
אני רק אומר לחבר הכנסת מקלב שאכן ההנחיה מבהירה דברים שאולי היו צריכים להיות ברורים אבל אני כבר יכול להגיד שהיא דווקא משפיעה מהותית על העבודה הממשלתית אגב ההסכמים הקואליציוניים.

<היו"ר סתיו שפיר:>
תודה. אני מאוד שמחתי כשראיתי את ההנחיות האלה יוצאות. אני חושבת שזה בהחלט צעד בכיוון הנכון. אני חושבת שדרושים שם תיקונים. דבר ראשון, היה חשוב – וזאת תהיה גם אחת המלצות הוועדה לסיום הדיון הזה – כן להכניס פירוט בתוך התקציב עם הדגשה על כל כסף שעובר מתוך הסכם קואליציוני. אגב, יש כספים שהם בסדר גמור שהם עוברים ואין שום בעיה. הבעיה היא שלא חושפים  לציבור מה באמת קורה שם. ממשלה שרוצה להעביר כסף – דיברנו כאן על התנחלויות – להתנחלויות, זאת ממשלת ימין, מותר לה, יש לה רוב, אבל שתעביר את זה ברוב כמו שצריך. לא צריך לעשות דברים בסוד. שתחשוף את מה שהיא עושה בכספי ציבור. אלה החלטותיה, שתעשה אותן בגלוי.

שם הבעיה. ברגע שמדברים כאן על הנחיות שכל משמעותן הייתה ליצור שקיפות אבל למעשה הן לא לגמרי יוצרות שקיפות כי אנחנו לא רואים בתוך תקציב המדינה את כל המקומות בהם יש כספים קואליציוניים כי זה יכול גם להיכנס כחלק מתקנה. זה דבר בעייתי ואני מבקשת שכן תשקלו להכניס את זה או לעדכן את ההנחיות בהתאם.

הדבר השני הוא בנוגע למה שהערתי קודם. היה ראוי לו כל העברה תקציבית תלווה בחוות דעת משפטית,  חוות דעת מקצועית שמסבירה לנו שהדבר הזה יש עליו עין ויש עליו אחריות. אנחנו יודעים שנבדק הסיפור הזה על ידי  הגורמים המשפטיים ואנחנו יודעים שמדובר בעניין מקצועי. אני אומרת את זה כאמירת צער כי מה שצריך לקרות והדרך היחידה בה הדברים ייעשו באופן מסודר היא שלא יהיו העברות תקציביות. תקציב מדינה עובר פעם בשנה, במדינות מסוימות פעם ביותר משנה, והוא החוזה עליו חותמת המדינה עם האזרחים שלה. בהולנד למשל התקציב עובר פעם בארבע שנים.

<איתי טמקין:>
יש להם אישור תקציב שנתי.

<היו"ר סתיו שפיר:>
אין שום סיבה שהממשלה תשנה אחר כך בערך 13 אחוזים מסך כל התקציב. אין שום סיבה. זה יותר מהסכום הפנוי בתקציב שאינו אוטומטי. אין שום סיבה בעולם לעשות דבר כזה. היה ראוי ועבודת הממשלה הייתה הרבה יותר יעילה ועבודת האוצר הייתה הרבה יותר יעילה ותקציב המדינה היה יותר יעיל אם התכנון השנתי היה מתכננים לשנה קדימה. קורית חלילה מלחמה, סופה, דברים שמחייבים היערכות תקציבית חדשה, מקבלים החלטות בהעברות תקציבית. לזה נועדו העברות תקציביות. כל עוד זה לא עובר שני אחוזים מהתקציב, אפשר למצוא לזה הצדקה. בסכומים כאלה גבוהים, זה פשוט בלתי אפשרי. זה גם פותר הרבה מאוד מהתסבוכת הפוליטית הזאת כי הכול מסודר בתוך התקציב. רוצה הממשלה לשנות מדיניות, אין שום בעיה, היא מביאה חוק לכנסת, שלוש קריאות, מעבירה ומשנה מדיניות. מותר לה. אבל לעשות את הדברים בצורה מסודרת. כל עוד יש את הבלגן הזה, לא משנה כמה הנחיות תוציאו, יהיו אנשים שיצליחו להשתמש בזה כדי לתפור לעצמם את העניינים שלהם במסדרונות או מתחת לשולחן.

אני מבקשת שכן תשקלו את האפשרות לתת לנו חוות דעת משפטית על כל העברה תקציבית או בקשתם של חברי הכנסת בעיקר כאשר מתעורר חשד ולהורות לוועדת הכספים לא להעביר העברה תקציבית עד שלא מתקבלת חוות דעת משפטית כזאת. אני אשמח לקבל תשובת משרד המשפטים לעניין.

<זמר בלונדהיים:>
שהממשלה תורה לחברי ועדת הכספים מה לעשות?

<היו"ר סתיו שפיר:>
חברי ועדת כספים, כאשר מתעורר חשד לגבי העברה, יוכלו לפנות אליכם, לעכב את ההעברה התקציבית ולפנות אליכם כדי לקבל חוות דעת משפטית ואחר כך לאשר את ההעברה. שלא יהיה ניתן להעביר את הכסף לפני שאנחנו יודעים שזה כסף חוקי ונקי. 

אנחנו נעדכן לגבי הישיבות הקרובות על כל הנושאים עליהם דיברנו כאן. המון תודה על ההשתתפות. תודה רבה.

<הישיבה ננעלה בשעה 11:05.>

